Elisa Huu Ogya Teaseɛnam—Wo Nso Ɛ? | Adesua\nƆwɛn-Aban—Nea Adesua Nsɛm Wom | August 2013\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nElisa Huu Ogya Teaseɛnam—Wo Nso Ɛ?\nBere bi na Siria hene rehwehwɛ Onyankopɔn diyifo Elisa akyere no. Ɔtee sɛ Elisa akɔhyɛ Dotan; ɛyɛ kurow a ɛda bepɔw so a wɔatow ho ɔfasu. Ade sae no Siria hene ma wɔde apɔnkɔ, ɔko nteaseɛnam, ne asraafodɔm kɔɔ Dotan. Ade kyee no, na n’asraafodɔm no atwa kurow no ho ahyia.—2 Ahe. 6:13, 14.\nBere a Elisa somfo sɔre kɔɔ abɔnten no, ohuu atamfo a wɔrepɛ odiyifo no akyere no no. Ɔteɛɛm sɛ: “Ao me wura! Yɛbɛyɛ dɛn?” Nanso Elisa ka kyerɛɛ no sɛ: “Nsuro, efisɛ wɔn a wɔka yɛn ho no dɔɔso sen wɔn a wɔka wɔn ho.” Afei Elisa bɔɔ mpae sɛ: “O Yehowa, mesrɛ wo, bue n’aniwa na onhu.” Bible toa so sɛ: “Ntɛm ara na Yehowa buee ɔsomfo no aniwa, na ohuu nea ɛrekɔ so; ɔbɛhwɛ a, ogya apɔnkɔ ne nteaseɛnam na ayɛ mmepɔw no so mã atwa Elisa ho nyinaa ahyia yi.” (2 Ahe. 6:15-17) Dɛn na yebetumi asua afi asɛm yi mu ne nsɛm foforo a ɛkɔɔ so wɔ Elisa asetenam?\nBere a Siriafo betwaa Elisa ho hyiae no, wammɔ hu efisɛ ɔde ne ho too Yehowa so na ohui sɛ ɔrebɔ ne ho ban. Ɛnnɛ, yɛnhwɛ kwan sɛ anwonwade bi besi nanso yehu sɛ Yehowa rebɔ ne nkurɔfo ho ban. Sɛ wohwɛ a ɛte sɛ nea ogya apɔnkɔ ne nteaseɛnam atwa yɛn ho ahyia. Sɛ yegye di sɛ Yehowa rebɔ ne nkurɔfo ho ban na yɛde yɛn ho to no so bere nyinaa a, ‘yebenya ahotɔ’ ne Yehowa nhyira. (Dw. 4:8) Ma yɛnhwɛ sɛnea nsɛm foforo a esisii wɔ Elisa asetenam betumi aboa yɛn.\nELISA BƐYƐƐ ELIA SOMFO\nBere bi na Elisa refɛntɛm asase bi, na odiyifo Elia kɔɔ ne nkyɛn de n’atade koguu ne so. Elisa huu nea na Elia repɛ akyerɛ. Enti Elisa too pon, na ɔne ne papa ne ne maame dii nkra, na otu fii fie kɔsom Elia. (1 Ahe. 19:16, 19-21) Na Elisa ayɛ krado sɛ ɔbɛyɛ adwuma biara a Yehowa de bɛma no, enti Yehowa nso de no yɛ adwuma paa, na akyiri yi ɔmaa osii Elia ananmu yɛɛ odiyifo.\nElisa som Elia bɛyɛ mfe asia. Na Elisa “na ɔde nsu gu Elia nsa so.” (2 Ahe. 3:11) Saa bere no na ntere ne adinam ne asekan a yɛde didi nni hɔ, enti na nkurɔfo de wɔn nsa na edidi. Sɛ owura bi didi wie na ɔrehohoro ne nsa a, na n’akoa na ohwie nsu gu ne nsa so. Enti yebetumi aka sɛ na Elisa adwuma no bi yɛ fam-fam adwuma. Nanso ohui sɛ ɛyɛ akwannya kɛse sɛ ɔresom Elia.\nƐnnɛ nso Kristofo pii de wɔn ho ahyɛ bere nyinaa som adwuma no mu. Nea enti a wɔyɛ saa ne sɛ wɔwɔ Yehowa mu gyidi na wɔpɛ sɛ wɔde wɔn ahoɔden nyinaa som no sɛnea wobetumi. Ebinom tu fi fie kɔyɛ adwuma wɔ Betel anaa wosisi adan anaa wɔyɛ nnwuma foforo. Nnwuma no bi wɔ hɔ a, ebia nnipa pii bebu no sɛ ɛyɛ fam-fam adwuma. Nanso ɛnsɛ sɛ Kristoni biara bu nnwuma a ɛte saa adewa da, efisɛ ɛsom bo paa wɔ Yehowa ani so.—Heb. 6:10.\nELISA ANTOTO N’ADWUMA ASE\nAnsa na Onyankopɔn “rebɛfa Elia wɔ ahum mu akɔ ɔsoro no,” ɔkae sɛ omfi Gilgal nkɔ Betel. Elia ka kyerɛɛ Elisa sɛ enhia sɛ ɔne no kɔ nanso Elisa ka kyerɛɛ no sɛ: “Merennyaw wo.” Bere a wɔnam kwan so rekɔ no, Elia ka kyerɛɛ Elisa mprenu sɛ ɔnsan, nanso wamfa ne ti annye. (2 Ahe. 2:1-6) Sɛnea Rut bataa Naomi ho no, saa ara na Elisa nso bataa Elia ho kosii ase. (Rut 1:8, 16, 17) Adɛn ntia? Elisa hui sɛ ɛyɛ akwannya kɛse sɛ ɔbɛsom Elia efisɛ na ɛyɛ adwuma a Onyankopɔn de ahyɛ ne nsa.\nElisa twaa ɛsa fɛfɛɛfɛ too hɔ maa yɛn. Sɛ yenya hokwan bi wɔ Onyankopɔn ahyehyɛde no mu na yɛkae sɛ Yehowa na yɛresom no a, ɛbɛma yɛakyerɛ ho anisɔ paa. Biribiara nni hɔ nidi wom sen saa.—Dw. 65:4; 84:10.\n“KA NEA MENYƐ MMA WO”\nBere a Elia ne Elisa nam kwan so rekɔ no, Elia ka kyerɛɛ Elisa sɛ: “Ka nea menyɛ mma wo ansa na wɔafa me afi wo nkyɛn.” Elisa bisaa biribi a ɛbɛboa no ma wasom Yehowa yiye sɛnea Solomon yɛe tete no. Ɔsrɛɛ Elia sɛ ‘ɔmma no ne honhom no abupɛn abien.’ (1 Ahe. 3:5, 9; 2 Ahe. 2:9) Tete Israel no, na abakan nya ne papa agyapade mmɔho abien. (Deut. 21:15-17) Enti nea na Elisa resrɛ ne sɛ obedi Elia ade, kyerɛ sɛ, obesi Elia anan ayɛ odiyifo. Bio, na Elisa pɛ sɛ onya akokoduru te sɛ Elia na ɔno nso twe ninkunu ma Yehowa.—1 Ahe. 19:13, 14.\nMmuae bɛn na Elia de maa ne somfo no? Odiyifo no kae sɛ: “Woabisa ade a ɛyɛ den. Sɛ wuhu sɛ wɔrefa me afi wo nkyɛn a, wubenya; na sɛ woanhu de a, worennya.” (2 Ahe. 2:10) Mmuae a Elia de maa no no ma yehu nneɛma abien bi. Nea edi kan, Onyankopɔn nkutoo na obetumi akyerɛ sɛ Elisa nsa bɛka n’abisade no. Nea ɛto so abien, sɛ Elisa nsa bɛka a, nsu mu oo, owia mu oo, na ɛsɛ sɛ ɔkɔ so ara bata Elia ho.\nNEA ELISA HUI\nOnyankopɔn yɛɛ Elisa abisade no maa no anaa? Bible ka sɛ: “Bere a wɔnam rekɔ na wɔrekasa no, hwɛ! ogya teaseɛnam ne ogya apɔnkɔ bɛtetew wɔn baanu ntam, na Elia faa ahum mu kɔɔ soro. Saa bere no nyinaa na Elisa rehwɛ nea ɛrekɔ so.” * Saa kwan yi na Yehowa faa so buaa Elisa abisade no. Elisa hui sɛ wɔrefa Elia akɔ, onyaa Elia honhom mu mmɔho abien, na obesii n’anan yɛɛ Onyankopɔn diyifo.—2 Ahe. 2:11-14.\nElisa faa atade a efii Elia ho guu fam no hyɛe. Saa atade no na ɛmaa nkurɔfo hui sɛ Elisa abɛyɛ Onyankopɔn diyifo. Elisa yɛɛ ade foforo maa nkurɔfo hui sɛ ɔyɛ Onyankopɔn diyifo ampa. Ɔmaa Yordan Asubɔnten no mu paee abien.\nNea Elisa hui bere a Elia faa ahum mu kɔɔ soro no maa ne ho dwiriw no paa. Obiara a obehu ogya teaseɛnam ne ogya apɔnkɔ bɛtaa n’anom! Eyi maa Elisa hui sɛ Yehowa ayɛ n’abisade no ama no. Ɛnnɛ yɛnhwɛ kwan sɛ Onyankopɔn rebua yɛn mpaebɔ a, yebehu ogya teaseɛnam ne ogya apɔnkɔ, nanso yehu adanse a ɛkyerɛ sɛ Onyankopɔn de tumi kɛse yɛ adwuma ma n’apɛde yɛ hɔ. Sɛ yɛhwɛ sɛnea Yehowa rehyira n’ahyehyɛde no fã a ɛwɔ asase so no a, ɛte sɛ nea yehu sɛ ne teaseɛnam no rekɔ n’anim.—Hes. 10:9-13.\nNneɛma pii sisii Elisa asetenam ma ohui sɛ Yehowa tumi sõ. Onyankopɔn honhom kronkron boaa odiyifo no ma ɔyɛɛ anwonwade mmiako mmiako 16. Eyi yɛ Elia de mmɔho abien. * Bere a ɛto so abien a Elisa huu ogya nteaseɛnam ne ogya apɔnkɔ yɛ bere a Siria asraafo betwaa ne ho hyiae wɔ Dotan no. Ɛno na yɛkaa ho asɛm mfiase no.\nELISA DE NE HO TOO YEHOWA SO\nAtamfo twaa Elisa ho hyiae wɔ Dotan, nanso wammɔ hu. Adɛn ntia? Efisɛ na Elisa wɔ Yehowa mu gyidi kɛse. Ehia sɛ yɛn nso yenya gyidi a ɛte saa ara. Enti momma yɛmmɔ mpae nhwehwɛ Onyankopɔn honhom kronkron na yɛanya gyidi ne honhom aba no fã a aka no.—Luka 11:13; Gal. 5:22, 23.\nNea esii wɔ Dotan no maa Elisa huu nea enti a ɛsɛ sɛ ɔde ne ho to Yehowa ne n’abɔfodɔm no so. Elisa hui sɛ Onyankopɔn asoma n’abɔfo ma wɔabetwa kurow no ho ahyia na abɔ ne ho ban afi n’atamfo ho. Afei Onyankopɔn maa atamfo no ani furae, na ɔfaa anwonwakwan so gyee Elisa ne ne somfo no. (2 Ahe. 6:17-23) Saa bere no na Elisa nkwa da asiane mu nanso onyaa Yehowa mu gyidi de ne ho too no so korakora sɛnea na ɔyɛ daa no.\nMomma yɛmfa yɛn ho nto Yehowa Nyankopɔn so sɛnea Elisa yɛe no. (Mmeb. 3:5, 6) Sɛ yɛyɛ saa a, ‘Onyankopɔn bɛdom yɛn na wahyira yɛn.’ (Dw. 67:1) Ɛnnɛ yenhu sɛ ogya teaseɛnam ne ogya apɔnkɔ atwa yɛn ho ahyia, nanso Yehowa bɛbɔ yɛne anuanom a wɔwɔ wiase nyinaa ho ban wɔ “ahohiahia kɛse” a ɛreba no mu. (Mat. 24:21; Adi. 7:9, 14) Seesei a ahohiahia kɛse no mmae no, momma yɛnkae bere nyinaa sɛ “Onyankopɔn yɛ yɛn guankɔbea.”—Dw. 62:8.\n^ nky. 16 Elia ankɔ soro, baabi a Yehowa ne n’abɔfo wɔ no. Hwɛ September 15, 1997, Ɔwɛn-Aban kratafa 15.\n^ nky. 19 Hwɛ August 1, 2005, Ɔwɛn-Aban kratafa 10.\nNKONIM A YƐADI NNANSA YI\n243 — Mpɛn dodow a wɔabu Yehowa Adansefo bem wɔ asɛnnibea akɛse mu wɔ wiase nyinaa\nFrance — Wɔatua Amerika dɔla ɔpepem 8.2\nSika dodow a France aban tua maa Yehowa Adansefo wɔ December 11, 2012. Asɛm no dii mfe 15 ansa na ɛretwa\nGreece — Ɔman Agyinatu Bagua\nƆman Agyinatu Bagua no gye toom November 2, 2012 sɛ Yehowa Adansefo, Kristofo a obiara nim wɔn, wɔ hokwan sɛ wonya baabi a wobehyiam asom\n20 — Mpɛn dodow a Europa Asɛnnibea a Ɛhwɛ Nnipa Ahofadi Ho Nsɛm So abu yɛn bem fi April 2000\nSouth Korea — Amanaman Nkabom Bagua a Ɛhwɛ Nnipa Ahofadi So Gyinaesi\nOctober 25, 2012 - Saa bagua yi hyɛɛ South Korea man no sɛ wɔmpata Yehowa Adansefo 388 a wɔn gyidi nti wɔankɔ sraadi no efisɛ wɔatiatia wɔn ahofadi so\nYehowa Atew Yɛn Ho\nASETENAM NSƐM Yehowa ‘Soa M’adesoa Ma Me Da Biara’\nMma Wo ‘Koma Nhuru Nhyɛ Yehowa’ Da\nAwofo—Montete Mo Mma Mfi Wɔn Mmofraase\nMomma Yensusuw Yɛn Ho na Yɛnhyehyɛ Yɛn Ho Nkuran\nHu Onipa Ko a Ɛsɛ Sɛ Woyɛ\nElisa Huu Ogya Teaseɛnam—Wo Nso Ɛ?\nTETE WƆ BI KA Ɛkaa Ɔhene no Koma Paa!\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 2013\nƆWƐN-ABAN—NEA ADESUA NSƐM WOM August 2013


Onyankopɔn Ba no Yɛ “Wiase Hann” | Yesu Asetena\nYESU KYERƐƐ ONIPA KO A ƆBA NO YƐ\nDƐN NTI NA NA YUDAFO NO YƐ NKOA?\nAsese Afahyɛ no da a ɛtɔ so nson no, ɛno ne afahyɛ no da a ɛtwa to. Saa bere no, na Yesu rekyerɛkyerɛ wɔ baabi a wɔde “sika nnaka” sisi no. (Yohane 8:20; Luka 21:1) Ɛbɛyɛ sɛ Mmaa Abangua no so hɔ na na ɛwɔ; ɛhɔ na na ɔmanfo kɔyi ntoboa.\nSɛ afahyɛ no rekɔ so a, abangua no so hyerɛn paa anadwo. Ná nkaneadua akɛse nnan sisi hɔ; ebiara nso mu apae nnan, na na wɔde ngo hyɛ no ma. Nkanea no, na ano yɛ den araa ma ɛtumi hyerɛn kɔ akyirikyiri. Yesu kaa biribi, na ɛbɛyɛ sɛ ɛtwee n’atiefo adwene kɔɔ saa nkanea no so. Ɔkaa sɛ: “Mene wiase hann. Deɛ ɔdi m’akyi no rennante sum mu da, mmom ɔbɛnya nkwa hann.”—Yohane 8:12.\nAsɛm a Yesu kae no, Farisifo no ani annye ho, na wɔkaa sɛ: “Wodi wo ara wo ho adanseɛ; w’adanseɛ no nyɛ nokorɛ.” Ɛnna Yesu kaa sɛ: “Sɛ medi me ara me ho adanseɛ mpo a, m’adanseɛ no yɛ nokorɛ, ɛfiri sɛ menim baabi a mefiri baeɛ ne baabi a merekorɔ. Mo deɛ, monnim baabi a mefiri baeɛ ne baabi a merekorɔ.” Ɔtoaa so sɛ: “Wɔatwerɛ no mo ara mo Mmara mu sɛ, ‘Nnipa mmienu adanseɛ yɛ nokorɛ.’ Medi me ho adanseɛ, na Agya a ɔsomaa me no nso di me ho adanseɛ.”—Yohane 8:13-18.\nFarisifo no ne no anyɛ adwene, enti wɔbisaa no sɛ: “Ɛhe na w’Agya wɔ?” Yesu kaa no pen kyerɛɛ wɔn sɛ: “Monni me, na saa ara nso na monnim m’Agya no. Sɛ moni me a, anka mobɛhunu m’Agya no nso.” (Yohane 8:19) Ná Farisifo no nya Yesu a wɔbɛkyere no, nanso obiara antumi amfa ne nsa anka no.\nYesu san kaa asɛm bi a na waka dada sɛ: “Merekɔ, na mobɛhwehwɛ me, nanso mobɛwu mo bɔne mu. Baabi a merekorɔ no montumi mma hɔ.” Yudafo no deɛ na asɛm no ayera wɔn koraa, enti wɔkaa sɛ: “Ɛnyɛ ku na ɔpɛ sɛ ɔku ne ho yi? Ɛfiri sɛ ɔka sɛ, ‘Baabi a merekorɔ no montumi mma hɔ.’” Wɔante Yesu asɛm no ase efisɛ na wɔnnim baabi ɔfiri bae. Yesu kyerɛɛ mu sɛ: “Mofiri fam; me deɛ, mefiri soro. Mofiri wiase; me deɛ, memfiri wiase.”—Yohane 8:21-23.\nNá Yesu rekyerɛ wɔn sɛ ɔtenaa soro ansa na wɔrewo no aba asase so, na ɔno nso ne Mesia anaa Kristo a wɔhyɛɛ ne ho nkɔm a nyamesom mpanimfoɔ no rehwɛ no kwan no. Nanso wɔbisaa no animtiaabu mu sɛ: “Wone hwan?”—Yohane 8:25.\nBere a Yesu huu sɛ wɔnnye no nni na wɔne n’ani nhyia no, ɔkaa sɛ: “Adɛn na me ne mo rekasa koraa?” Ne nyinaa mu no, ɔtwee adwene kɔɔ n’Agya so na ɔkyerɛɛ nea enti a ɛsɛ sɛ Yudafo no tie Ɔba no. Ɔkaa sɛ: “Deɛ ɔsomaa me no yɛ ɔnokwafoɔ, na deɛ mete firii ne nkyɛn no ara na mereka no wiase.”—Yohane 8:25, 26.\nNá Yudafo no nni Onyankopɔn mu gyidi, nanso Yesu deɛ, ɔkaa biribi de kyerɛɛ sɛ ɔgye n’Agya di paa. Ɔkaa sɛ: “Sɛ monya ma onipa Ba no so a, ɛno na mobɛhunu sɛ mene no, na memmɔ me tirim nyɛ biribiara; na sɛdeɛ Agya no kyerɛɛ me no, ɛno ara na meka. Na deɛ ɔsomaa me no ka me ho; wannya me nko, ɛfiri sɛ meyɛ deɛ ɛsɔ n’ani daa.”—Yohane 8:28, 29.\nNanso na Yudafo no binom gye Yesu di, enti ɔka kyerɛɛ wɔn sɛ: “Motena m’asɛm mu a, na moyɛ m’asuafoɔ ampa, na mobɛhunu nokorɛ no, na nokorɛ no bɛma moade mo ho.”—Yohane 8:31, 32.\nEbinom ante ase sɛ ɔkaa sɛ wɔbɛde wɔn ho. Asɛm a wɔkae ne sɛ: “Yɛyɛ Abraham asefoɔ na yɛnyɛɛ nkoa mmaa obiara da. Adɛn nti na woka sɛ, ‘Mobɛde mo ho’?” Yudafo no ara nim sɛ ɛtɔ da a wɔtumi bɛhyɛ ɔman foforo tumi ase, nanso wɔnnye ntom sɛ wɔyɛ nkoa. Ne nyinaa mu no, Yesu kyerɛɛ mu kyerɛɛ wɔn sɛ wɔda so ara yɛ nkoa. Ɔkaa sɛ: “Nokorɛ, nokorɛ, mese mo sɛ, obiara a ɔyɛ bɔne no yɛ bɔne akoa.”—Yohane 8:33, 34.\nGye a Yudafo no annye antom sɛ wɔyɛ nkoa ma bɔne no de wɔn gyinaa nea ɛhɔ yɛ toro. Yesu kyerɛkyerɛɛ mu sɛ: “Akoa ntena fie daa; ɔba na ɔtena hɔ daa.” (Yohane 8:35) Akoa wɔ hɔ yi, ɔmpere agyapade, na bere biara a ne wura pɛ no, ɔtumi pam no. Sɛ obi yɛ ɔdehyeɛ a na ɔbɛtumi atena fie hɔ “daa.”\nEnti sɛ obi sua nokware a ɛfa Ɔba no ho a, ɛno na ɛbɛma wade ne ho afiri bɔne a ɛde nnipa kɔ wuo mu no ho. Yesu kaa sɛ: “Sɛ Ɔba no ma mode mo ho a, mobɛde mo ho ampa.”—Yohane 8:36.\nDɛn na na ɛkɔ so wɔ afahyɛ no ase anadwo? Ɛfa Yesu nkyerɛkyerɛ ho sɛn?\nDɛn na Yesu kae a ɛma yɛhu baabi a ɔfiri bae? Ɛno kyerɛ sɛ na ɔyɛ onipa bɛn?\nNá Yudafo no yɛ nkoa ma dɛn? Nokware bɛn na na ɛbɛma wɔade wɔn ho?


Adiyisɛm 2 ASCB - Otkrivenje 2 CRO\nEfeso Asafo No Nwoma\n1“Twerɛ krataa yi kɔma ɔbɔfoɔ a ɔtua Efeso asafo no ano, na ka kyerɛ no sɛ:\nYei ne nsɛm a ɛfiri obi a ɔkura nsoromma nson wɔ ne nsa nifa mu a ɔnante wɔ sika nkaneadua nson no ntam no.\n2Menim deɛ woayɛ. Menim nsi a wode ayɛ adwuma ne boasetɔ a wowɔ. Menim sɛ wonnye nnebɔneyɛfoɔ, na afei woasɔ wɔn a wɔka sɛ wɔyɛ asomafoɔ nanso wɔnnyɛ bi no ahwɛ, na woahunu sɛ wɔyɛ atorofoɔ. 3Wowɔ boasetɔ, na me enti, woahunu amane bebree, nanso wompaa aba.\n4Nanso, deɛ mewɔ tia wo ne sɛ, wonnɔ me, sɛdeɛ kan no na wodɔ me no. 5Hunu ba a woaba fam no. Te wo ho firi bɔne ho na yɛ sɛdeɛ kane no na woyɛ no. Sɛ woantwe wo ho amfiri wo bɔne ho a, mɛba wo nkyɛn na mabɛyi wo kaneadua no afiri ne siberɛ. 6Nanso, deɛ ɛyɛ wɔ wo ho ne sɛ, wokyiri deɛ Nikolaifoɔ no yɛ no, na saa ara na me nso mekyiri.\n7Deɛ ɔwɔ aso no ntie deɛ Honhom no ka kyerɛ asafo ahodoɔ no bi. Wɔn a wɔadi nkonim no, mɛma wɔn tumi na wɔadi nkwadua a ɛwɔ Onyankopɔn paradise hɔ.\nSmirna Asafo No Nwoma\n8“Twerɛ krataa yi kɔma ɔbɔfoɔ a ɔtua Smirna asafo no ano sɛ:\nSaa asɛm yi firi Ahyɛaseɛ ne Awieeɛ no nkyɛn. Deɛ ɔwuiɛ na ɔnyaneeɛ no.\n9Menim amane a wohunu maa Awurade na menim wʼahiasɛm nyinaa nso, nanso wowɔ agyapadeɛ wɔ ɔsoro. Menim nsɛm a wɔn a wɔse wɔyɛ Yudafoɔ nanso wɔnyɛ Yudafoɔ no ka tia wo. Wɔyɛ ɔbonsam apamfoɔ. 10Nsuro ɔhaw a ɛrebɛto wo no. Tie! Wɔde mo mu bi bɛto afiase na ɔbonsam nam so asɔ mo ahwɛ. Na mo haw bɛdi dadu. Sɛ owuo mu mpo a, gye me di na mɛma wo nkwa abotire.\n11Deɛ ɔwɔ aso no ntie deɛ Honhom no ka kyerɛ asafo no. Wɔn a wɔdi nkonim no renwu owuprenu.\nPergamo Asafo No Nwoma\n12“Twerɛ krataa yi kɔma ɔbɔfoɔ a ɔwɔ Pergamo asafo mu sɛ:\nSaa krataa yi firi deɛ ɔwɔ akofena anofanu a ɛyɛ nnam no nkyɛn.\n13Menim sɛ faako a wote no, ɛhɔ na ɔbonsam ahennwa si. Wodi me nokorɛ; na ɛberɛ a wɔkumm Antipa a ɔyɛ ɔdanseni nokwafoɔ wɔ faako a ɔbonsam te no mpo, woampa me.\n14Nanso, nneɛma kakra a mewɔ tia wo ne sɛ, nnipa bi a wɔdi Bileam nkyerɛkyerɛ2.14 Bileam tuu Midianfoɔ mmaa fo kyerɛɛ wɔn kwammɔne a wɔmfa so nni Israelfoɔ no anim mfa wɔn nkɔ bɔne mu (4 Mose 25.1-2; 31.16; Yud 11). akyi no ka wo ho wɔ hɔ. Saa Bileam no na ɔkyerɛɛ Balak maa ɔmaa Israelfoɔ dii abosom so nnuane, kyerɛɛ wɔn adwamammɔ, nam so ma wɔyɛɛ bɔne no. 15Saa ara nso na wowɔ nnipa bi ka wo ho a wɔdi Nikolaifoɔ nkyerɛkyerɛ akyi. 16Twe wo ho firi wo bɔne ho. Anyɛ saa a, ɛrenkyɛre biara mɛba wo nkyɛn, na mede sekan a ɛfiri mʼanom no abɛko atia saa nnipa no.\n17Deɛ ɔwɔ aso no ntie deɛ Honhom no ka kyerɛ asafo ahodoɔ no. Mo a moadi nkonim no, mɛma mo mana a ahinta no bi. Afei, mɛma wɔn mu biara ɛboɔ fitaa a wɔatwerɛ din foforɔ wɔ so a obiara nnim, gye onipa a wɔde bɛma no no.\nTiatira Asafo No Nwoma\n18“Twerɛ krataa kɔma ɔbɔfoɔ a ɔwɔ Tiatira asafo mu sɛ:\nYei ne asɛm a ɛfiri Onyankopɔn Ba no a nʼani dɛre sɛ ogyaframa a ne nan ase hyerɛn sɛ ayowaa no nkyɛn.\n19Menim deɛ woyɛ. Menim wo dɔ, wo gyidie, wo som ne boasetɔ a wowɔ. Menim sɛ woreyɛ adwuma sene kane no.\n20Nanso deɛ mewɔ tia wo ne sɛ, wogyee ɔbaa bi a ne din de Isabel, a ɔfrɛ ne ho, Onyankopɔn odiyifoɔ no too mu. Saa ɔbaa yi kyerɛkyerɛ, na ɔdi mʼasomafoɔ anim ma wɔbɔ adwaman di abosom aduane. 21Mama no ɛberɛ sɛ ɔnnu ne ho mfiri ne bɔne mu, nanso ɔmpɛ sɛ ɔsakyera firi nʼadwamammɔ mu. 22Ɛno enti, sɛ wɔansesa amfiri amumuyɛ a wɔne no yɛeɛ no mu a, mɛto no ahwe mpa so na ɔno ne wɔn a wɔsɛe awadeɛ no ahunu amane a ano yɛ den yie. 23Afei, mɛkum nʼakyidifoɔ no, na asafo no nyinaa bɛhunu sɛ mene obi a mehunu nnipa adwene mu ne wɔn akɔnnɔ. Deɛ mo mu biara yɛeɛ no, mɛtua no so ka pɛpɛɛpɛ.\n24Nanso, momu bi a mowɔ Tiatira no nni saa nkyerɛkyerɛ bɔne no akyi. Monsuaa deɛ afoforɔ frɛ no ‘Ɔbonsam asumansɛm’ no. Meka mekyerɛ mo sɛ, meremfa adesoa foforɔ biara nto mo so. 25Na monsɔ deɛ mowɔ no mu denden kɔsi sɛ mɛba.\n26Wɔn a wɔdi nkonim na wɔkɔ so yɛ deɛ mepɛ kɔsi awieeɛ no, mede tumi korɔ no ara a menya firii 27mʼAgya hɔ no bɛma wɔn. Mɛma wɔn aman so tumi na wɔde dadeɛ poma adi wɔn so na wɔabobɔ wɔn sɛ nkukuo. 28Afei, mede anɔpa nsoromma bɛma wɔn. 29Deɛ ɔwɔ aso no ntie deɛ Honhom no ka kyerɛ asafo no.\nASCB : Adiyisɛm 2


Dɛn na Bible Ka Wɔ Sika Ho? Woama Sika Asesa Wo?\nKENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Oromo Pangasinan Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Xhosa Yoruba Zulu\nNKURƆFO ka sɛ, “Sika ne aberanteɛ.” Sɛ wɔka saa a, wɔmmoa, efisɛ wobɛtɔ aduane oo, wobɛnya atadeɛ ahyɛ oo, wobɛnya baabi de wo ti ato oo, ne nyinaa yɛ sika yi ara. Owura bi a waben wɔ sikasɛm mu kaa sɛ, “Sɛ yɛse yɛreka nea sika yɛ ma yɛn a, yɛrentumi nka nwie da. Sɛ yɛyi sika fi hɔ a, ɛrennu bosome mpo na ɔko ne basabasayɛ amene adesamma.”\nNanso, ɛnyɛ biribiara na sika tumi yɛ. Anwensɛm kyerɛwfo Arne Garborg a ɔfi Norway kaa sɛ, sika “bɛtumi atɔ aduane, nanso ɛrentumi ntɔ akɔnnɔ; ɛbɛtumi atɔ aduro, nanso ɛrentumi ntɔ apɔmuden; ɛbɛtumi atɔ mpa tofoo, nanso ɛrentumi ntɔ nna pa; ɛbɛtumi atɔ nimdeɛ, nanso ɛrentumi ntɔ nyansa; ɛbɛtumi atɔ nea ɛhyerɛn, nanso ɛrentumi ntɔ ahoɔfɛ; ɛbɛtumi atɔ anuonyam, nanso ɛrentumi ntɔ akomatɔyam; ɛbɛtumi atɔ agorɔ, nanso ɛrentumi ntɔ anigye ankasa; ɛbɛtumi atɔ nnipa, nanso ɛrentumi ntɔ nnamfo; ɛbɛtumi atɔ nkoa, nanso ɛrentumi ntɔ nokwaredi.”\nSɛ obi amma sika annye n’adwene na ɔde to nea ɛda a, ɛbɛtumi ama wanya akomatɔyam ankasa. Bible ka sɛ ‘sikanibereɛ yɛ bɔne nyinaa nhini, na ebinom adi akyire ama wɔde yea bebree awowɔ wɔn ho nyinaa.’—1 Timoteo 6:10.\nHyɛ no nso sɛ ɛnyɛ sika kɛkɛ ne asɛm no, na mmom sikanibereɛ. Nokwasɛm ne sɛ, sika tumi sɛe nnamfo ne abusuafo mpo ntam. Ɛho nhwɛso ni:\nDaniel: * “Thomas yɛ m’adamfo a mepɛ n’asɛm, na menim sɛ ɔdi nokware. Na yɛn ntam yɛ kama kɔsii sɛ metɔn me kar maa no. Me paa deɛ, manhu sɛ biribi asɛe wɔ kar no ho, na yɛyɛɛ ho nkrataa maa Thomas tɔeɛ. Nanso abosome mmiɛnsa akyi no, kar no gyee ne ho. Ná Thomas susu sɛ mabu no afa so, enti ne bo fuiɛ na ɔkaa sɛ memfa ne sika mma no. Asɛm no yɛɛ me nwonwa! Meka biribiara a, ɔnte aseɛ. Ɛtoo sikasɛm no, na Thomas nyɛ Thomas a menim no no bio.”\nEsin: “Nesrim yɛ me nua; menni obiara ka ne ho. Yɛn ntam yɛ kama, enti manna aso dae sɛ da bi bɛba a sika bɛsɛe yɛn ntam. Nanso nea menhwɛ kwan yi ara na ɛbaeɛ. Yɛn awofo wu gyaa yɛn sika kakra, na wɔkaa sɛ yɛnkyɛ mu pɛ. Nanso me nua no kaa sɛ ɛhe ne ha, ɔrempene mma yɛnkyɛ mu pɛ. Ná ɔpɛ sɛ ɔnya kɛseɛ sen me. Me deɛ, na mepɛ sɛ yɛkyɛm pɛ sɛnea yɛn awofo kaeɛ no. Wei maa ne bo fuiɛ, na ɔfii aseɛ bɔɔ me ntrɛnee. Bɛsi nnɛ nyinaa ɔmpɛ m’anim ahwɛ.”\nSIKA NE NNIPA HO ADWEMMƆNE\nSɛ yɛanhwɛ yie a, sika nti yɛbɛnya afoforo ho adwemmɔne. Ɛho nhwɛso ni: Sikani hu ohiani a, ebia ɔbɛka sɛ akwadworɔ nti na ahia no. Saa ara na ohiani nso hu sikani a, ebia ɔbɛka sɛ ɔyɛ adifudepɛ anaa sikanibereɛ. Biribi saa na ɛtoo ababaa bi a ɔde Leanne. Na n’awofo nsam yɛ kakra, na wei nti daa na nkurɔfo keka ne ho nsɛm. Yɛntie n’anom asɛm:\nAfotuo a Bible de ma wɔ sika ho no da so ara boa yɛn nnɛ\n“Nkurɔfo hu me a, nea wɔka ara ne sɛ, ababaa yi deɛ ne papa ahyɛ ada so. Enti nea na wɔtaa ka ne sɛ: ‘Wo deɛ, nea wopɛ biara wo Papa bɛyɛ ama wo,’ anaa ‘Yɛn deɛ yɛnni bi na yɛada kar akɛseɛ mu te sɛ mo.’ Meka kyerɛɛ me nnamfo no sɛ wɔkeka saa a, ɛha me paa. Memaa wɔhuu nea nti a m’ani nnye ho. Meka kyerɛɛ wɔn sɛ wɔnyi wɔn adwene mfi yɛn sika so na wɔnka papa a meyɛ ma nkurɔfo.”\nBible nkasa ntia sika anaa asikafo. Sɛ obi nya sika bu so mpo a, ɛnyɛ bɔne. Enti ɛnyɛ sika a obi wɔ ne asɛm no, na mmom adwene a ɔwɔ wɔ sika ho anaa nea nti a ɔrepɛ sika no. Afotuo a Bible de ma wɔ sika ho no da so ara boa yɛn nnɛ. Susu nea ɛdidi yi so ho hwɛ.\nBIBLE KA SƐ: “Mmiri wo mogya ani mpɛ ahonyadeɛ.”—Mmebusɛm 23:4.\nNwoma bi a ɛde The Narcissism Epidemic kyerɛ sɛ wɔn a wɔdi sika akyi no taa “nya adwenem haw ne nyarewa bi te sɛ menem kuro ne tipae. Ebinom akyi dompe tutu wɔn anaa wɔyɛ sadweam anaa wɔnom nnubɔne. Sɛ obi biri ne mogya ani sɛnea ɛbɛyɛ a ɔbɛdi yie a, ɛbɛwie aseɛ no na n’abrabɔ ayɛ basaa.”\nBIBLE KA SƐ: “Mommma sikanibereɛ mmma mo asetena mu, na momma deɛ mowɔ no ara nnɔɔso mma mo.”—Hebrifoɔ 13:5.\nSɛ obi ani sɔ nea ɔwɔ mpo a, ɛno nkyerɛ sɛ ne ho ntumi nkyere no. Nanso esiane sɛ ɔnim nneɛma a ɛho hia wɔ asetenam nti, ɔmma sika ho dadwene nhyɛ no so. Obi a n’ani sɔ nea ɔwɔ no, sɛ ne sikasɛm nkɔ yie mpo a, ɔnyɛ n’adeɛ basabasa. Mmom ɔbɔ mmɔden suasua ɔsomafo Paulo. Ɔkyerɛwee sɛ: “Menim sɛdeɛ wɔdi hia paa, na menim sɛdeɛ wɔnya ma no bu soɔ nso. Biribiara ne tebea biara mu no, masua ɔmeeɛ ne ɛkɔm nyinaa, sɛdeɛ wɔnya ma no bu soɔ ne sɛdeɛ wɔdi hia nyinaa.”—Filipifoɔ 4:12.\nBIBLE KA SƐ: “Deɛ ɔde ne ho to n’ahonyadeɛ soɔ no—ɔno na ɔbɛhwe aseɛ.”—Mmebusɛm 11:28.\nAwareɛ ho abenfo kyerɛ sɛ sikasɛm yɛ ade baako a ɛtaa de awareɛ mu ntɔkwa anaa awaregyae ba. Sika tumi ma ebinom mpo kɔhyɛ akɔmfo. Nnipa bi wɔ hɔ a, sika ho hia wɔn sen wɔn awareɛ anaa wɔn nkwa! Nanso wɔn a wɔwɔ sika ho adwempa no deɛ, wɔmmfa wɔn werɛ nyinaa nhyɛ sika mu. Mmom, wɔtie Yesu afotuo a nyansa wom yi: “Sɛ onipa nya ma no bu so mpo a, ɛnyɛ nneɛma a ɔwɔ no mu na ne nkwa fire.”—Luka 12:15.\nWoyɛ wo ho mu nhwehwɛmu a, ɛbɛtumi aboa wo ma woanya sika ho adwene a ɛfata. Ebia wobɛtumi abisa wo ho nsɛm a ɛdidi so yi:\nSɛ mete sɛ nhyehyɛe bi bɛma manya sika bum a, metu di akyi?\nMe nsam yɛ den sika ho?\nNnipa a sika agye wɔn adwene anaa wɔde nea wɔwɔ tu wɔn ho na me ne wɔn bɔ?\nMedi atorɔ anaa mebu nkurɔfo fa so de pɛ sika?\nSika ma mete nka sɛ me nso meyɛ obi?\nM’adwene nyinaa yɛ sika-sika?\nSika nti m’abusua ne m’akwahosan ayɛ basaa?\nƐyɛ a ma wo nsam ngo na kyɛ adeɛ\nSɛ wohu sɛ nsɛm yi mu baako mpo fa wo ho a, ɛnneɛ bɔ mmɔden yi adedodowpɛ ne ɛho nnaadaa nyinaa fi w’adwenem. Twe wo ho fi nnamfo a sika ne ahonyade agye wɔn adwene ho. Afei, wɔn a wo ne wɔn bɔ no, hwɛ sɛ wɔyɛ nnipa a abrabɔ pa ho hia wɔn sen ahodeɛ.\nMma sikanibereɛ mma wo komam. Mmom, fa sika to nea ɛda, na ma wo nnamfo, w’abusua, ne w’akwahosan ho nhia wo. Woyɛ saa a, ɛkyerɛ sɛ sika nnyee w’adwene.\n^ nky. 7 Wɔasesa edin a ɛwɔ asɛm yi mu no.\nABUSUA HO HIA SEN SIKA\n“Nnansa yi me papa ma yɛhuu nhyehyɛe a wayɛ na sɛ ɔnni hɔ a, yɛde akyɛ n’agyapade. Yɛhwɛɛ mu no, na wate sika a ɔse ɔde bɛma me no so koraa, nanso me nuanom deɛ na wama wɔn pii. Me ne no susuu ho. Bere a mehuu nea nti a ɔyɛɛ saa no, manka ho asɛm bio. Merenni sika akyi mma mpaapaemu mma m’abusua mu.”—Josué, wadi mfe 55.\nSIKA MA NNIPA YƐ NYIYIM\n“Ohiani deɛ, ne yɔnko mpo tan no, na ɔdefoɔ nnamfo dɔɔso.”—Mmebusɛm 14:20.\nBible mu asɛm yi ma yɛhu sɛ sika bɛtumi akyerɛ sɛnea yɛne afoforo di. Wo deɛ yɛmfa no sɛ obi di hia na hwee nni hɔ a ɔbɛtumi ayɛ ama yɛn. Ɛnyɛ den koraa sɛ yɛbɛbu no abomfiaa. Nanso sɛ ɔwɔ sika a, yɛbɛhoahoa no de yɛn ho ahyehyɛ no sɛnea ɛbɛyɛ a ɔbɛpɛ yɛn asɛm anaa ɔbɛkyɛ yɛn sika.\nNnipa bi bu ahiafo animtiaa na wɔhoahoa afoforo “de pɛ wɔn ara wɔn mfasoɔ,” nanso Bible kasa tia su a ɛte saa denneennen. (Yuda 16; Yesaia 10:1, 2) Enti hwɛ sɛ woremmu nnipa bi nkyɛn bi.\nBible gye tom sɛ . . .\n‘Sika bɔ onipa ho ban.’—ƆSƐNKAFOƆ 7:12.\nNanso Bible bɔ yɛn kɔkɔ sɛ . . .\n“Deɛ ɔrepɛ ntɛm anya ne ho no remfa ne ho nni.”—MMEBUSƐM 28:20.\n“Wɔn a wɔn ani abere sɛ wɔbɛyɛ adefoɔ no hwe sɔhwɛ ne fidie ne nkwasea akɔnnɔ a ɛyɛ hu bebree mu.”—1 TIMOTEO 6:9.\nEnti Bible tu yɛn fo sɛ . . .\n“Mommma sikanibereɛ mmma mo asetena mu.”—HEBRIFOƆ 13:5.\n“Monhwɛ yie wɔ anibereɛ biara ho, ɛfiri sɛ sɛ onipa nya ma no bu so mpo a, ɛnyɛ nneɛma a ɔwɔ no mu na ne nkwa fire.”—LUKA 12:15.\n“Mommma mo werɛ mmfiri papayɛ ne nneɛma a mo ne afoforɔ bɛkyɛ.”—HEBRIFOƆ 13:16.\nƐnneɛ mfaso bɛn na ɛwɔ so?\n“Ɔma mu wɔ anigyeɛ pii sene ɔgyeɛ.”—ASOMAFOƆ NNWUMA 20:35.\n“Ɔkra yamyɛfoɔ bɛdɔ sradeɛ, na deɛ ɔma ebinom mee no, ɔno nso, wɔbɛma no amee.”—MMEBUSƐM 11:25.\nDɛn na Bible Ka Wɔ Sika Ho?


Sara: Onyankopɔn Frɛɛ No “Ɔhemmaa”\nSUASUA WƆN GYIDI | SARA\nWO DEƐ hwɛ sɛ Sara asɔre afi n’adwuma ho atwe ne mu, na afei wato n’ani ahwɛ akyirikyiri. Ne nkoa ne ne mfenaa nso, wakyekyɛ adwuma ama wɔn kama, na obiara de anigye reyɛ n’adwuma. Mmɔdenbɔfo Sara nso nsa kura adwuma no mu bi. Afei hwɛ sɛ n’adwene da baabi na ɔreposaposa ne nsam remiamia baabi a ɛyɛ no yaw no. Ebia na ntamadan a wɔda mu no baabi atew, enti wapam ama ne nsa agyene. Ná wɔde apɔnkye nhwi na ayɛ, na na wɔada mu mfe pii. Awia bɔ a, ɛhye no, nsu tɔ a, ɛhwe no, enti ama ani apa. Wei maa Sara kaee mfe dodow a wɔde adi atutena. Afei deɛ, na awia rekɔtɔ ma ewim rebiribiri. Baabi a Sara gyina rehwɛ no, ɛhɔ ara na anɔpa no ogyina hwɛɛ Abraham * kosii sɛ n’atikɔ dɔɔ mu. Saa bere yi deɛ, ɔrehwɛ no kwan. Bere a ohuu sɛ ne kunu ayi ne ti wɔ bepɔw bi a ɛbɛn so no, n’anim yɛɛ sereserew.\nBere a Abraham ne n’abusua kɛse no twaa Eufrate Asubɔnten kɔɔ Kanaan no, mfe du atwam. Ná Sara nim sɛ Abraham wɔ dwuma titiriw bi a ɛsɛ sɛ odi. Ɛne sɛ ɔbɛwo aseni bi Onyankopɔn gye no tom ne ɔman ama Yehowa atirimpɔw abam. Wei nti Sara penee so ne ne kunu Abraham twaa kwan tenten kɔɔ baabi a wonnim. Nanso, na Sara nso adwuma ne sɛn? Ná Sara adi mfe 75, nanso na ontumi nwo. Enti ebia Sara bedwennwen ho sɛ, ‘Sɛ me na meyɛ Abraham yere deɛ a, ɛnde ɛbɛyɛ dɛn na Yehowa bɔhyɛ no abam?’ Sɛ na Sara dwennwen asɛm yi ho anaa mpo n’abotare asa a, ntease wom.\nƐtɔ mmere bi a, ebia yɛn nso, yedwennwen ho sɛ, ‘Bere bɛn na Onyankopɔn bɔhyɛ ahorow bɛbam?’ Ɛnyɛ mmerɛw sɛ yebenya abotare, titiriw bere a yɛrehwɛ biribi a yɛn ani gye ho paa kwan no. Dɛn na yebetumi asua afi saa ɔbaa soronko yi gyidi mu?\n‘YEHOWA ASIW ME KWAN’\nNá abusua no fii Egypt bae nkyɛe. (Genesis 13:1-4) Wɔkɔtenaa mmepɔw so wɔ Betel apuei fam. Ná Kanaanfo no frɛ saa beae yi Lus. Esiane sɛ na ɛhɔ wɔ soro nti, sɛ Sara to n’ani a, na otumi hu Bɔhyɛ Asase no fã kɛse no ara. Ná ohu sɛ nkuraa pii wɔ Kanaan asase no so, na na akwan deda mu a akwantufo fa so kɔ akyirikyiri. Ne nyinaa akyi no, nea na Sara hu nyinaa nto ne kurom. Onyinii wɔ Ur. Ɛyɛ kurow bi a ɛwɔ Mesopotamia, na efi hɔ reba baabi a Sara wɔ no yɛ akwansin 1,200 (kilomita 1,900). Ná Sara agyaw kurow papa bi wɔ n’akyi. Kurow a wodi gua wɔ hɔ na sotɔɔ akɛse ahyɛ mu ma. Ne fie nso, na wɔabɔ so kama, afasu no yɛ den, na ebi mpo a na pipe wɔ hɔ. Ɔsan gyaw n’abusuafo wɔ hɔ. Nanso sɛ ɛyɛ yɛn sɛ na Sara ani wɔ n’akyi ma n’ani agyina baabi a onyinii a, ɛnde na yennim saa ɔbaa a nyamesuro wɔ ne mu yi yiye.\nHwɛ asɛm bi a Onyankopɔn de ne honhom kaa ɔsomafo Paulo ma ɔkyerɛwee bɛyɛ mfe 2,000 akyi. Ɔkaa Sara ne Abraham gyidi ho asɛm sɛ: “Wɔkɔɔ so kaee nea wofi bae no a, anka wobenya hokwan asan akɔ hɔ.” (Hebrifo 11:8, 11, 15) Sara ne Abraham mu biara antwa n’ani anhwɛ n’akyi. Sɛ wɔde wɔn adwene sii nea wɔagyaw wɔ wɔn akyi no so a, anka ebia wɔbɛsan akɔ wɔn kurom. Sɛ wɔwɔ Ur nso a, anka agyapade soronko a Yehowa de rema wɔn no, wɔrennya. Afei nso, sɛnea wɔn gyidi aka nnipa ɔpepem pii koma ama wɔresuasua wɔn no, anka ɛremma saa. Anka obiara mpo renkae wɔn wɔ asase yi so bio.\nSara anhwɛ nea wagyaw wɔ n’akyi, mmom ɔhwɛɛ nea ɛwɔ n’anim. Bere a na Abraham redi atutena, reka nguan, na ɔretutu ntamadan asan ahyehyɛ bio no, Sara kɔɔ so taa n’akyi. Ɔhaw ne nsakrae ahorow a akyiri yi ɛbae nso, Sara gyinaa ano. Nanso bere a Yehowa san tii ɛbɔ a ɔhyɛɛ Abraham no mu no, wammɔ Sara din!—Genesis 13:14-17; 15:5-7.\nAfei deɛ Sara sii gyinae sɛ, bere aso sɛ ɔka adwene a wafa wɔ ne tirim no kyerɛ Abraham. Wo deɛ, twa ho mfonini hwɛ sɛ Sara reka asɛm a edi so yi nanso ɛnyɛ ne yam: “Hwɛ, Yehowa asiw m’awo ho kwan.” Enti ɔka kyerɛɛ ne kunu sɛ ɔmfa n’abaawa Hagar na ɔne no nwo mma. Fa w’adwene bu sɛnea Sara de ɛyaw kaa saa asɛm no kyerɛɛ ne kunu. Ɛnnɛ deɛ, ebia yɛbɛka sɛ yɛntee saa asɛm yi bi da. Nanso saa bere no deɛ, na ɔbarima tumi ware mmienu anaa ɔfa mpena sɛnea ɛbɛyɛ a ɔbɛwo ba ama wadi n’ade. * Ɛbɔ a Onyankopɔn ahyɛ Abraham sɛ ɔbɛma ɔman afi n’aseni mu aba no, na Sara susu sɛ wei na ɛbɛma abam anaa? Yɛrentumi nkyerɛ, nanso yehu sɛ na Sara ayɛ krado sɛ ɔde biribi kɛse bɛbɔ afɔre. Dɛn na Abraham yɛɛ wɔ ho? Bible ka sɛ: ‘Abraham tiee Sara.’—Genesis 16:1-3.\nWohwɛ kyerɛwtohɔ no a, ɛkyerɛ sɛ Yehowa na ɔmaa Sara kaa saa anaa? Dabi. Mmom no, wutumi hu sɛ Sara de nnipa adwene na ɛkaa saa. Ná ɛyɛ no sɛ ne haw no fi Onyankopɔn, na wansusuw ho da sɛ Onyankopɔn betumi ayɛ biribi de aboa no. Enti nea Sara ankasa yɛe sɛ ɔde bedi asɛm no ho dwuma no, na ɛde ɔhaw ne ɛyaw bɛbrɛ no. Nanso, adwenkyerɛ a ɔde bae no kyerɛ sɛ onnwen ɔno nko ara ho. Sɛ yɛhwɛ sɛnea nkurɔfo dwen wɔn nkutoo ho wɔ wiase no a, suban a Sara daa no adi yi, ɛnka yɛn koma anaa? Yɛn nso, sɛ yɛma Onyankopɔn atirimpɔw a ɛbɛbam no ho hia yɛn sen biribiara a, ɛkyerɛ sɛ yɛresuasua Sara gyidi no.\nAnkyɛ koraa na Hagar nyinsɛnee. Ebia Hagar susuwii sɛ, esiane sɛ wanyinsɛn ama Abraham nti, ne ho hia sen Sara. Wei maa ofii ase buu ne maame Sara animtiaa. Hwɛ sɛnea wei bebubu obonin Sara! Abraham maa Sara kwan ma ɔteetee Hagar, na Onyankopɔn nso penee so. Nanso, nea Sara yɛ de teetee Hagar no deɛ, Bible ankyerɛ. Hagar woo babarima, na ɔtoo no din Ismael. Afei, mmere pii twaam. (Genesis 16:4-9, 16) Bere a Bible san kaa sɛ nkrasɛm afi Yehowa hɔ aba no, na Sara adi mfe 89, ɛnna ne kunu nso adi mfe 99. Nkrasɛm a wonyae nso deɛ, ɛsɛ w’ani!\nYehowa san hyɛɛ n’adamfo Abraham bɔ sɛ, ɔbɛma n’asefo ayɛ bebree. Afei, Onyankopɔn sesaa ne din. Mfiase no, na yɛfrɛ no Abram. Nanso Yehowa maa no edin Abraham, a ɛkyerɛ “Dodow Agya.” Bio nso, saa bere yi deɛ, Yehowa kyerɛɛ adwuma a Sara bɛyɛ ama ne bɔhyɛ abam. Ɔsesaa ne din Sarai a ebetumi akyerɛ “Ogyigyefo” no, na ɔtoo no din Sara. Saa din yi na yɛn nyinaa nim. Edin Sara no kyerɛ sɛn? Ɛkyerɛ “Ɔhemmaa”! Yehowa kyerɛɛ nea enti a ɔde saa din no maa ɔbaa sima yi. Yehowa kaa sɛ: “Mehyira no na mama wawo ɔbabarima ama wo; mehyira no ma wayɛ aman pii; na n’asefo bɛyɛ ahene.”—Genesis 17:5, 15, 16.\nSusuw ho hwɛ. Ɛbɔ a Yehowa ahyɛ sɛ ɔbɛma aseni bi ahyira aman nyinaa no, ɔnam Sara babarima so na ɛbɛyɛ saa! Edin a Onyankopɔn kaa sɛ wɔmfa nto abofra no ne Isak; ɛkyerɛ “Ɔserew.” Bere a edi kan a Abraham tee sɛ Yehowa nam Sara ankasa yam ba so na n’atirimpɔw bɛbam no, “ɔde n’anim butuw hɔ serewee.” (Genesis 17:17) Ɛyɛɛ no nwonwa, na n’ani gye boroo so. (Romafo 4:19, 20) Na Sara nso ɛ?\nAnkyɛ koraa na ahɔho mmiɛnsa bi baa Abraham ntamadan ho. Ná awia gyina so, nanso awarefo a wɔn mfe akɔ anim yi yɛɛ ntɛm gyee ahɔho yi. Abraham ka kyerɛɛ Sara sɛ: “Yɛ ntɛm! Fa esiam susukora abiɛsa na fɔtɔw fa yɛ paanoo.” Saa bere no, sɛ obi gye ahɔho a, na ɛyɛ adwuma den paa. Abraham annyaw adwuma no nyinaa ammɔ Sara so. Ɔyɛɛ ntɛm kokum aboa a wɔde bɛyɛ aduan no, na ɔpɛɛ biribi maa ahɔho no nomee. (Genesis 18:1-8) Sɛɛ na “mmarima” yi yɛ Yehowa abɔfo! Ɛbɛyɛ sɛ wei na na ɛwɔ ɔsomafo Paulo adwenem bere a ɔkaa sɛ: “Mommma mo werɛ mmfi ahɔhoyɛ, efisɛ ɛno na ebinom nam so gyee abɔfo a wɔanhu.” (Hebrifo 13:2) Sɛnea Abraham ne Sara yɛɛ ahɔhoyɛ ho nhwɛso a ɛkyɛn so yi, wubetumi asuasua anaa?\nNá Sara pɛ ahɔhoyɛ paa\nBere a abɔfo no baako san tii Onyankopɔn bɔhyɛ a ɛne sɛ Sara bɛwo babarima no mu kyerɛɛ Abraham no, na Sara hyɛ ne ntamadan no mu retie. Ɔbɔfo no asɛm a ɛne sɛ Sara bɛwo wɔ ne mmerewabere mu no yɛɛ Sara nwonwa araa ma wantumi anhyɛ ne ho so. Enti ɔserewee na ɔka kyerɛɛ ne ho sɛ: “Mprempren a mabɔ aberewa na me wura nso abɔ akwakoraa yi, anigye bɛn na menya?” Ɔbɔfo no bisaa Sara asɛm bi de teɛɛ n’adwene. Obisaa Sara sɛ: “So biribi yɛ den ma Yehowa?” Sara kaa biribi de yii ne ho ano efisɛ na osuro, na saa ara na anka obiara bɛyɛ. Ɔkaa no ntɛm ara sɛ: “Manserew”! Ɛnna ɔbɔfo no kaa sɛ: “Dabi, woserewee.”—Genesis 18:9-15.\nSerew a Sara serewee no kyerɛ sɛ onni gyidi anaa? Ɛnte saa koraa. Bible ka sɛ: “Gyidi nti Sara nso nyaa ahoɔden faa yafunu bere a na wapa saa mfe no ho mpo, efisɛ obuu nea ɔhyɛɛ bɔ no nokwafo.” (Hebrifo 11:11) Ná Sara nim Yehowa yiye; onim sɛ obetumi adi bɔhyɛ biara a wahyɛ so. Yɛn mu hena na onhia gyidi a ɛte saa? Ɛsɛ sɛ yɛbɔ mmɔden sɛ yebehu Onyankopɔn a Bible ka ne ho asɛm no yiye. Sɛ yɛyɛ saa a, yebehu sɛ gyidi a Sara nyae no, ɛyɛ ne kwan so. Yehowa yɛ ɔnokwafo ampa, na odi ne bɔhyɛ biara so. Ɛtɔ mmere bi a, otumi di ne bɔhyɛ so ma ɛyɛ yɛn nwonwa araa ma yɛserew mpo!\nGyidi soronko a Sara daa no adi no, Yehowa tuaa no ka\nSara adi mfe 90, na nea wahwɛ kwan wɔ ne mpanyin mfe so akyɛ no, afei na ne nsa aka. Ɔwoo ɔbabarima maa ne kunu a ɔdɔ no no. Saa bere no, na Abraham nso adi mfe 100! Sɛnea na Onyankopɔn aka no, Abraham too abofra no din Isak anaa “Ɔserew.” Susuw ho hwɛ sɛ afei deɛ Sara anya ne koma so ade, na ɔde n’anim sereserew reka sɛ: “Onyankopɔn ama maserew. Na obiara a ɔbɛte no bɛserew.” (Genesis 21:6) Ɛnyɛ dɛn ara a saa akyɛde nwonwaso a Yehowa de maa no yi, n’ani gyee ho ara kosii ne wuda. Nanso, ɛde asɛyɛde kɛse nso brɛɛ no.\nBere a Isak dii mfe nnum no, wotwaa no nufu, enti abusua no too pon. Nanso biribi ankɔ yiye. Bible ka sɛ, Sara “hui sɛ ɛyɛ a na” Ismael yɛ biribi a ɛhaw adwene. Ná Hagar ba Ismael adi mfe 19, na na ɔtaa di Isak ho fɛw. Ná ɛnyɛ sɛ ɔne no redi agorɔ bi kɛkɛ. Akyiri yi, Onyankopɔn de ne honhom kaa ɔsomafo Paulo ma ɔfrɛɛ nea Ismael de yɛɛ Isak no sɛ ɛyɛ ɔtaa. Sara huu sɛ, saa suban bɔne yi betumi de ne ba no yiyedi ato asiane mu. Ná Sara nim sɛ Isak nyɛ ne ba kɛkɛ, na mmom ɔwɔ adwuma titiriw bi a ɔbɛyɛ ama Yehowa atirimpɔw abam. Enti ɔde akokoduru kaa ne koma so asɛm kyerɛɛ Abraham. Ɔka kyerɛɛ Abraham sɛ ɔmpam Hagar ne ne ba Ismael.—Genesis 21:8-10; Galatifo 4:22, 23, 29.\nDɛn na Abraham yɛɛ wɔ ho? Bible ka sɛ: “Abraham ba yi ho asɛm haw no yiye.” Ná ɔdɔ Ismael, enti na ontumi mfa sɛnea ɔte nka no nto nkyɛn nhwɛ nea ehia paa no. Nanso Yehowa deɛ, ohuu biribiara, enti ɔde ne ho gyee asɛm no mu. Bible ka sɛ: “Ɛnna Onyankopɔn ka kyerɛɛ Abraham sɛ: ‘Mma biribiara a Sara bɛka afa abarimaa no ne w’afenaa ho no nnhaw wo. Tie no efisɛ nea wɔbɛfrɛ no w’aseni no nam Isak so na ɔbɛba.’” Yehowa maa Abraham awerɛhyem sɛ ɔbɛhwɛ Hagar ne ne ba no. Esiane sɛ na Abraham yɛ ɔnokwafo nti, otiee Yehowa asɛm no.—Genesis 21:11-14.\nNá Sara yɛ ɔyere pa ma Abraham; ɔboafo amapa. Ɛnyɛ nea na ɛbɛyɛ Abraham asom dɛ nko ara na ɔka kyerɛɛ no. Bere a ohuu sɛ biribi betumi ahaw abusua no ne wɔn daakye no, ɔkaa ho asɛm pefee kyerɛɛ ne kunu no. Sɛnea na ɔka n’asɛm pen no nkyerɛ sɛ ommu ade. Nokwasɛm mpo ne sɛ, akyiri yi ɔsomafo Petro a na ɔno nso aware no kaa Sara ho asɛm sɛ, ɔyɛ ɔbaa a ɔkyerɛɛ obu kɛse maa ne kunu, na ɛsɛ sɛ yesuasua no. (1 Korintofo 9:5; 1 Petro 3:5, 6) Nea ɛwom paa ne sɛ, sɛ Sara anka asɛm yi ho hwee a, anka ɛno mmom bɛkyerɛ sɛ ommu Abraham. Nea na ɛsɛ sɛ Sara ka no, ofi ɔdɔ mu kaa ho asɛm.\nƆyerenom pii ani gye Sara nhwɛso no ho. Sɛnea na Sara fi obu mu ka n’asɛm pefee kyerɛ ne kunu no, wosuasua. Ɛtɔ mmere bi a, ɔyerenom pii nyae a anka Yehowa de ne ho agye wɔn nsɛm mu sɛnea ɔyɛ maa Sara no. Ɛno mpo, wosuasua Sara su ahorow a ɛkyɛn so yi: gyidi, ɔdɔ ne abotare.\nYehowa frɛɛ Sara “Ɔhemmaa” deɛ, nanso na Sara nhwɛ kwan sɛ wɔbɛkotokotow no sɛ ɔdehye\nƐwom sɛ Yehowa ankasa na ɛtoo ɔbaa sima yi din “Ɔhemmaa” deɛ, nanso na Sara nhwɛ kwan sɛ wɔbɛkotokotow no sɛ ɔdehye. Ɛnyɛ nwonwa sɛ bere a Sara dii mfe 127 na owui no, Abraham ‘gyam Sara na osuu no.’ * (Genesis 23:1, 2) N’ani gyinaa ne ‘Hemmaa’ a ɔdɔ no yi paa. Akyinnye biara nni ho sɛ Yehowa Nyankopɔn nso ani gyina ɔbaa nokwafo yi, na wayɛ n’adwene sɛ obenyan no aba nkwa mu bio wɔ paradise asase so. Daakye bi a ɛyɛ anigye na enni awiei da hɔ retwɛn Sara. Obiara a obesuasua Sara gyidi no nso, obenya bi.—Yohane 5:28, 29.\n^ nky. 3 Mfiase no, na wɔfrɛ awarefo yi Abram ne Sarai. Akyiri yi na Onyankopɔn sesaa wɔn din. Nea ɛbɛyɛ na ayɛ mmerɛw ama yɛn no, yɛde edin a nkurɔfo de nim wɔn yiye no bɛfrɛ wɔn.\n^ nky. 10 Bere bi, na Yehowa pene awaredodow ne mpenatwe so. Nanso akyiri yi, Yehowa maa Yesu Kristo san de sii hɔ sɛ, ɛsɛ sɛ obiara ware baako pɛ. Saa na na mfiase no ɛte wɔ Eden.—Genesis 2:24; Mateo 19:3-9.\n^ nky. 25 Sara nko ara ne ɔbaa a Bible ka mfe a odii ansa na ɔrewu.


Hwehwɛ Yehowa ansa na n’abufuw da no aba (1-3)\nHwehwɛ trenee ne ahobrɛase (3)\n“Ebia wɔbɛbɔ mo ho ban” (3)\nAtemmu a wɔde bɛba aman a atwa wɔn ho ahyia no so (4-15)\n2 Monka mo ho mmoa ano, yiw, monka mo ho mmom,+Ɔman a mo ani nwu ade.+ 2 Atemmu a wɔahyɛ ato hɔ no nnya mmae yi,Ɛda no nnya ntwaam sɛ ntɛtɛwa yi,Yehowa abufuhyew nnya mmaa mo so yi,+Yehowa abufuw da no nnya mmaa mo so yi, 3 Monhwehwɛ Yehowa,+ asaase sofo a mobrɛ mo ho ase* nyinaa,A mudi n’ahyɛde* a ɛteɛ so no. Monhwehwɛ trenee, monhwehwɛ ahobrɛase.* Ebia wɔbɛbɔ mo ho ban,* Yehowa abufuw da no.+ 4 Efisɛ wobegyaw Gasa kurow no ato hɔ,Na wɔbɛsɛe Askelon pasaa.+ Wɔbɛpam Asdod awia ketee,Na wɔatu Ekron ase.+ 5 “Mo a motete mpoano, Keretifo man, asɛm ato mo!+ Yehowa ne mo wɔ asɛm. O Kaanan, Filistifo asaase, mɛsɛe wo,Na obiara renka. 6 Mpoano asaase no bɛdan mmoa adidibea,Baabi a nguanhwɛfo mmura wɔ, baabi a wɔde abo ayɛ nguammuw. 7 Na ɛbɛyɛ Yudafo a aka no asaase,+Na ɛhɔ na wobedidi. Wɔbɛdeda Askelon afi mu anwummere. Na Yehowa wɔn Nyankopɔn betwa n’ani abɛhwɛ wɔn,Na ɔbɛboaboa wɔn nkurɔfo a wɔakyere wɔn kɔ no ano, na ɔde wɔn asan aba.”+ 8 “Mate Moab animtiaabu+ ne Ammonfo adapaatwa no.+Wɔyeyaw me man, na wɔde ahantan ka sɛ wobegye me man asaase.+ 9 Enti mete ase yi de,” asafo Yehowa Israel Nyankopɔn no asɛm ni,“Moab bɛyɛ sɛ Sodom,+Na Ammon ayɛ sɛ Gomora.+Ɛbɛyɛ nsasono asaase, ne nkyene amoa, na ɛbɛsɛe a obiara rentena hɔ bio da.+ Na me nkurɔfo a aka no bɛfom wɔn nneɛma,Na me manfo a aka no begye wɔn asaase afi wɔn nsam. 10 Wɔn ahantan nti na eyinom nyinaa bɛto wɔn,+Efisɛ wɔyeyaw asafo Yehowa man, na wɔmomaa wɔn ho so kyerɛɛ wɔn. 11 Yehowa ho bɛyɛ wɔn nwonwa,*Efisɛ ɔbɛbrɛ asaase so anyame nyinaa ase,*Na nsuano aman a ɛyɛ amanaman no de nyinaa bɛkotow* no,+Obiara befi baabi a ɔwɔ aba. 12 Mo, Etiopiafo nso, mede me sekan bekunkum mo.+ 13 Na ɔbɛteɛ ne nsa akyerɛ atifi fam na wasɛe Asiria.Ɔbɛma Niniwe asɛe pasaa,+ na ɛhɔ bɛwo wosee sɛ sare so. 14 Mmoa nyinaa, wura mu mmoa nyinaa bi bɛba abɛda hɔ. Na nsu so dabodabo ne kɔtɔkɔ bɛdeda n’adum* so anadwo. Wɔbɛte nnomaa su* wɔ mfɛnsere mu. N’apongua bɛsɛe,Na ɔbɛma sida nnua a wɔde ayɛ ɔdan no mu no ho ada hɔ. 15 Ahantan kurow a na ne ho adwo no no ni,Kurow yi na na ɛka wɔ ne komam sɛ, ‘Mene no; m’akyi no, obiara nni hɔ bio.’ Hwɛ sɛnea ɛnnɛ wadan biribi huhuuhu,Baabi a wuram mmoa bɛda! Obiara a obetwam wɔ hɔ no bɛtɛɛ n’anom ahwɛ,* na ɔbɛpoma twɛre.”+\n^ Anaa “mudwo.”\n^ Nt., “n’atemmu.”\n^ Anaa “odwo.”\n^ Anaa “wɔbɛkora mo so.”\n^ Anaa “bɛyɛ wɔn hu.”\n^ Anaa “ɔbɛma asaase so anyame nyinaa afonfɔn.”\n^ Anaa “bɛsom.”\n^ Anaa “n’adum ntaaso.”\n^ Anaa “wura mu mmoa su; mframa a ɛreyɛ dede.”\n^ Nt., “Obiara a obetwam wɔ hɔ no bɛhwɛ abɔ hwirema.”


ኢያሱ 14 NASV – Yosua 14 ASCB | Biblica\nኢያሱ 14 NASV – Yosua 14 ASCB\nYordan Atɔeɛ Fam Asase No Mu Kyekyɛ\n1Israelfoɔ mmusuakuo nkaeɛ no nyaa nsase wɔ Kanaan sɛ agyapadeɛ, sɛdeɛ ɔsɔfoɔ Eleasa,14.1 Aaron babarima ne Eleasa. Nun babarima Yosua ne Israel mmusuakuo ntuanofoɔ no de maa wɔn. 2Saa mmusuakuo nkron ne fa yi nam ntontobɔ so na wɔnyaa wɔn agyapadeɛ no sɛdeɛ Awurade faa Mose so hyɛɛ no. 3Na Mose ama mmusuakuo mmienu ne fa no nsase sɛ wɔn agyapadeɛ wɔ Asubɔnten Yordan apueeɛ fam dada. 4Yosef abusuakuo no deɛ, na abɛyɛ mmusuakuo mmienu a wɔn ne Manase ne Efraim. Lewifoɔ no deɛ, wɔamma wɔn asase no mu bi koraa, gye nkuro a wɔbɛtena so ne adidibea a wɔn nnwan ne wɔn anantwie bɛkɔ so adidi. 5Enti, asase no mu kyekyɛ no, wɔgyinaa mmara a Awurade de maa Mose no so pɛpɛɛpɛ.\nKaleb Bisaa Nʼasase Ase\n6Wɔtuu asomafoɔ firi Yuda abusuakuo mu a Kaleb a ɔyɛ Kenesini, Yefune babarima di wɔn anim baa Yosua nkyɛn wɔ Gilgal. Kaleb ka kyerɛɛ Yosua sɛ, “Kae asɛm a Awurade ka kyerɛɛ Mose, Onyankopɔn onipa, a ɛfa me ne wo ho wɔ ɛberɛ a na yɛwɔ Kades-Barnea no. 7Ɛberɛ a Mose, Awurade ɔsomfoɔ no somaa me firi Kades-Barnea sɛ menkɔhwehwɛ Kanaan asase no so no, na madi mfeɛ aduanan. Mesane mʼakyi na mefiri akoma pa mu bɛkaa deɛ mehunuiɛ nyinaa, 8nanso me nuanom a wɔkaa me ho kɔɔ no, hunahunaa nnipa no, tuu wɔn aba mu sɛ wɔnntu wɔn nan nnsi Bɔhyɛ Asase no so. Na me fam mu deɛ, mede me ho nyinaa dii Awurade, me Onyankopɔn akyi. 9Enti saa ɛda no, Mose hyɛɛ me bɔ sɛ, ‘Kanaan asase a wokɔnantee so yi bɛyɛ wo ne wʼasefoɔ agyapadeɛ sononko daa nyinaa, ɛfiri sɛ, wofiri wʼakoma nyinaa mu adi Awurade, me Onyankopɔn akyi.’\n10“Afei, sɛdeɛ wohunu yi, Awurade ahwɛ me so yie mfeɛ aduanan enum firi ɛberɛ a Mose hyɛɛ saa bɔ yi wɔ ɛberɛ a na Israelfoɔ nenam ɛserɛ so no. Ɛnnɛ madi mfeɛ aduɔwɔtwe enum. 11Me ho yɛ den ɛnnɛ te sɛ ɛda a Mose somaa me no na mɛtumi atu kwan akɔ ɔko ano seesei te sɛ kane no. 12Enti merebisa na wode bepɔ asase a Awurade de hyɛɛ me bɔ no ama me. Wobɛkae sɛ na yɛyɛ akwansrafoɔ no, yɛhunuu sɛ Anakfoɔ tete nkuropɔn akɛseɛ a wato ɔfasuo afa ho mu. Nanso sɛ Awurade ka me ho a, mɛpam wɔn afiri asase no so sɛdeɛ Awurade kaa no.”\n13Na Yosua hyiraa Kaleb, Yefune babarima no de Hebron maa no sɛ agyapadeɛ. 14Hebron da so yɛ Kaleb, Yefune a ɔyɛ Kenesini babarima no asefoɔ dea, ɛfiri sɛ ɔde nʼakoma nyinaa dii Awurade Israel Onyankopɔn akyi. 15(Kane no na wɔfrɛ Hebron sɛ Kiriat-Arba. Wɔde Arba yi too Anakfoɔ mu okunini kɛseɛ pa ara bi.)\nNa akokoakoko firii asase no so.\nASCB : Yosua 14


2 Samuel 4 AKCB - Matteus 4 LB\n1Bere a Is-Boset tee sɛ Abner awu wɔ Hebron no, nʼaba mu bui, na saa ara nso na ne nkurɔfo no bɔɔ huboa. 2Afei, na anuanom baanu a wɔn din de Baana ne Rekab na na wɔyɛ asafohene ma Is-Boset akofo no. Na wɔyɛ Rimon a ofi Benyamin fi wɔ Beerot kurow mu no mmabarima. Wɔfa no sɛ kurow Beerot ka Benyamin ho, 3efisɛ wɔn a na wɔte Beerot mmere bi no guan kɔɔ Gitaim a wɔda so te hɔ sɛ ahɔho de besi nnɛ yi.\n4Na Saulo babarima Yonatan wɔ ɔbabarima bi a ne din de Mefiboset a na ɔyɛ obubuafo fi ne mmofraase. Wokum Saulo ne Yonatan wɔ Yesreel akono no, na abofra no adi mfe anum. Bere a ɔko no ho asɛm duu kurow no mu no, obi a ɔhwɛ abofra no kyekyeree no de no guanee. Nanso bere a ɔreguan no, ɔhwee ase maa abofra no bɔɔ fam, ma ɔyɛɛ obubuafo.\n5Da bi, Beerotni, Rimon mmabarima baanu a wɔn din de Rekab ne Baana kɔɔ Is-Boset fi awia bere mu a na ɔregye nʼahome. 6Wowuraa mu kɔɔ ne pia mu te sɛnea wɔrekɔpɛ awi, kɔwɔɔ ne yafunu mu afoa. Afei Rekab ne Baana wiawiaa wɔn ho guanee.\n7Ansa na wɔbɛkɔ no, wotwaa ne ti bere a ɔda ne mpa so. Wɔfaa ne ti no kotwaa Yordan bon no, nantew anadwo mu no nyinaa kɔe. 8Wɔde Is-Boset ti no brɛɛ Dawid wɔ Hebron, na wɔka kyerɛɛ ɔhene no se, “Wo tamfo Saulo a anka ɔrehwehwɛ wo akum wo no babarima Is-Boset ti ni. Nnɛ, Awurade ama me wo aweretɔ ho kwan atia Saulo ne nʼabusua.”\n9Na Dawid buaa Beerotni Rimon mma Rekab ne ne nua Baana se, “Mmere dodow a Awurade a ogyee me fii ɔhaw ne abɛbrɛsɛ mu te ase yi, mɛka nokware akyerɛ mo. 10Bere a onipa bi bɛka kyerɛɛ me se, ‘Saulo awu’ a na osusuw sɛ ɔreka asɛm pa akyerɛ me no, mekyeree no kum no wɔ Siklag. Nʼasɛm a ɔbɛka kyerɛɛ me no so akatua a mede maa no ne no. 11Na akatua bɛn na memfa mma amumɔyɛfo a wɔakum obi a ne ho nni asɛm wɔ ne fi bere a ɔda ne mpa so? Ɛnsɛ sɛ mibisa ne mogya fi mo nsam ana?”\n12Enti Dawid hyɛɛ ne mmarima ma wokunkum wɔn. Wotwitwaa wɔn nsa ne wɔn anan, na wɔde asin no sensɛn Hebron ɔtare ho. Na wɔfaa Is-Boset ti no kosiee no wɔ Abner ɔboda mu wɔ Hebron.\nAKCB : 2 Samuel 4


Hebrews 6 NIV - Hebrifo 6 NA-TWI | Biblica\nHebrews 6 NIV - Hebrifo 6 NA-TWI\n1Momma yennyae Kristo ho nsɛm mfitase no, na yensua ne ho nsɛm a ɛkɔ anim no. Mommma yɛnntow ahonu a efi nneyɛe a ɛde kɔ owu mu ne Onyankopɔn mu gyidi no ho, 2 ne asubɔ ne nsa a wɔde gu nnipa so ne awufo sɔre ne daa atemmu no fapem no nngu.\n3 Momma yɛnkɔ anim. Na sɛ Onyankopɔn ma kwan a, saa ara na yɛbɛyɛ.\n4 Ɛbɛyɛ dɛn na wɔbɛsan de wɔn a wɔahwe ase aba ama wɔanu wɔn ho bio? Na anka wɔwɔ Onyankopɔn hann mu. Wɔkaa ɔsoro akyɛde hwɛe na wonyaa wɔn kyɛfa wɔ Honhom Kronkron no mu. 5 Wofi osuahu mu ahu sɛ Onyankopɔn asɛm ye, na wɔahu mfe a ɛreba no mu tumi. 6 Ɛno akyi, wɔhwee ase. Enti ɛyɛ den sɛ wɔde wɔn bɛsan aba bio sɛ wommenu wɔn ho, efisɛ, wɔresan abɔ Onyankopɔn Ba no asɛnnua mu nam so agu n’anim ase akyerɛ.\n7 Onyankopɔn hyira asase a ɛnom nsu a ɛtɔ gu so na ɛma ɛso afifide yɛ yie ma wɔn a wɔn nti woduae no. 8 Na sɛ nsɔe ne wura hunu fifi so a, enye mma hwee. Onyankopɔn bɛdome no na wɔde ogya asɛe no.\n9 Nanso, me nnamfonom, nsɛm a yɛaka yi nyinaa akyi no, yenim pefee sɛ ade pa bi a nkwagye bata ho befi mo mu aba. 10 Onyankopɔn nyɛ nea ɔnteɛ. Ne werɛ remfi adwuma a woyɛe anaa ɔdɔ a wodaa no adi maa no ne mmoa a wode boaa w’afɛfo Kristofo na wugu so de boa wɔn no. 11 Nea yɛrehwehwɛ ne sɛ mo mu biara bɛtoa ne mmɔdemmɔ so de akosi awiei sɛnea ɛbɛyɛ a mo nsa bɛka ade a mo ani da so no. 12 Yɛmpɛ sɛ moyɛ anihaw. Na mmom, yɛpɛ sɛ yehu mo sɛ gyidifo a mowɔ boasetɔ na mo nsa aka bɔ a Onyankopɔn ahyɛ mo no.\n13 Bere a Onyankopɔn hyɛɛ Abraham bɔ no, ɔkaa nea wahyɛ ho bɔ no ho ntam. Esiane sɛ na obiara nni hɔ a ɔkorɔn sen no no nti, ɔde ɔno ara ne din na ɛkaa saa ntam no. 14 Ɔkaa ntam no se, “Mehyɛ wo bɔ sɛ, mehyira wo na mama w’ase adɔ.” 15 Na Abraham wɔ boasetɔ nti, ɛbɔ a Onyankopɔn hyɛɛ no no, ne nsa kae.\n16 Sɛ onipa ka ntam a, ɔde obi a ɔkorɔn sen no din na ɛka saa ntam no de siesie nnipa ntam. 17 Onyankopɔn pɛe sɛ ɔda no adi pefee kyerɛ wɔn a na ɛsɛ wɔn sɛ wɔn nsa ka ne bɔhyɛ no sɛ ɔrensesa n’atirimsɛm nti, ɔkaa ntam de hyɛɛ bɔhyɛ no den.\n18 Saa nneɛma abien yi na ɛrentumi nsesa a Onyankopɔn ntumi nni ho atoro. Enti yɛn a yɛnam ne so anya nkwa no, wɔhyɛ yɛn nkuran sɛ yenkita yɛn anidaso no mu dennen na yɛatumi adu saa anidaso no ho.\n19 Yɛwɔ saa anidaso yi sɛ sɛkyɛ wɔ yɛn koma mu. Etim hɔ na ɛhyɛn mu de kosi ntwamtam no mu. 20 Yesu asi yɛn ananmu adi yɛn kan kɔ hɔ. Wayɛ ɔsɔfo panyin afebɔɔ sɛnea Melkisedek asɔfo kwan nhyehyɛe te no.\nNA-TWI : Hebrifo 6


So Saa Ara Na Obiara Te Nka?—Bere a Obi Ahwere Ne Dɔfo Bi Ne Sɛnea Awerɛhodi Kɔ So\nBere a Obi a Wodɔ No Awu\nKENKAN WƆ Afrikaans Albanian Amharic Armenian Armenian (West) Azerbaijani Azerbaijani (Cyrillic) Bashkir Bicol Brazilian Sign Language Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Cibemba Colombian Sign Language Croatian Czech Danish Dutch Ecuadorian Sign Language Efik English Estonian Ewe Fijian Finnish French Ga Georgian German German Sign Language Greek Greenlandic Guarani Haitian Creole Hebrew Hiligaynon Hungarian Icelandic Iloko Indonesian Italian Japanese Japanese Sign Language Kiluba Kinyarwanda Kirghiz Korean Kwanyama Laotian Latvian Luganda Macedonian Macua Mexican Sign Language Mixe (North Central) Myanmar Nepali New Zealand Sign Language Nicaraguan Sign Language Niuean Norwegian Nzema Oromo Ossetian Papiamento (Curaçao) Persian Polish Polish Sign Language Portuguese Portuguese Sign Language Punjabi Quechua (Bolivia) Rarotongan Romanian Russian Russian Sign Language Serbian Serbian (Roman) Sidama Sinhala Slovak Slovenian Solomon Islands Pidgin Spanish Spanish Sign Language Swahili Swedish Tagalog Tahitian Tamil Tatar Thai Tigrinya Tiv Tongan Tsonga Tswana Turkish Twi Ukrainian Urhobo Uzbek Uzbek (Roman) Vietnamese Wallisian Welsh Wolaita Xhosa Yoruba Zulu\nOBI a ne biribi awu kyerɛw sɛ: “Sɛ́ abofra a ɔwɔ England no, wɔkyerɛɛ me sɛ ɛnsɛ sɛ meda me nkate adi wɔ baguam. Mekae sɛ bere bi a na biribi ahow me werɛ no, me papa a na wayɛ ɔsraani pɛn no kaa ne sẽ sii so denneennen ka kyerɛɛ me sɛ, ‘Hwɛ na woansu!’ Menkae sɛ me maame few me ne me nuanom (na yɛyɛ baanan) bi ano anaa ɔkaa yɛn fam ne ho yɛɛ yɛn atuu da. Mihuu me papa wu bere a na madi mfe 56. Metee nka sɛ mahwere ade kɛse. Nanso, mfiase no, mantumi ansu.”\nWɔ aman bi mu no, nnipa da wɔn nkate adi wɔ baguam. Sɛ wɔn ani gye anaa wɔn werɛ how a, wɔma afoforo hu sɛnea wɔte nka. Nea ɛne eyi bɔ abira no, wɔ wiase afã bi, te sɛ Europa kusuu fam ne Britania no, wɔatete nkurɔfo, titiriw mmarima, ma wɔnna wɔn nkate adi anaa wɔka hyɛ, sɛnea ɛbɛyɛ a wɔbɛyɛ komm wɔ ɔhaw mu a wɔnna wɔn nkate adi wɔ nnipa mu. Nanso sɛ obi a wodɔ no wu a, so mfomso bi wom sɛ wubedi awerɛhow? Dɛn na Bible no ka?\nBible mu Nnipa a Wosui\nMediterranea apuei fam Hebrifo, a na wɔyɛ nkurɔfo a wɔda wɔn nkate adi, na wɔkyerɛw Bible no. Nhwɛso pii wom a ɛfa ankorankoro bi a wɔdaa wɔn awerɛhow adi wɔ baguam ho. Ɔhene Dawid suu ne ba Amnon a na wɔadi no awu no. Nokwarem no, ‘osuu osu kɛse.’ (2 Samuel 13:28-39) Osuu ne ba mammɔfo Absalom a ɔbɔɔ mmɔden sɛ obegye ahenni no afi ne nsam no mpo. Bible kyerɛwtohɔ no ka kyerɛ yɛn sɛ: “Na asɛm no haw ɔhene, na ɔforo kɔɔ kurow pon no atifi dan no mu, na otuee sũ mu. Na ɔrekɔ nyinaa na ɔreka sɛ: ‘O me ba Absalom, me ba yi, me ba Absalom! Anka me mmom minwu, anka minsi w’ananmu, Absalom, me ba yi, me ba yi!’” (2 Samuel 18:33) Dawid sui sɛnea agya biara yɛ no. Na hwɛ mpɛn dodow a awofo ate nka sɛ wɔn yam a, anka wosii wɔn mma ananmu wui! Ɛte sɛ nea ntease nnim koraa sɛ abofra bewu agya ɔwofo.\nDɛn na Yesu yɛe wɔ n’adamfo Lasaro wu ho? Osui bere a ɔbɛn ɔboda no. (Yohane 11:30-38) Akyiri yi, Maria Magdelene sui bere a ɔrebɛn Yesu boda no. (Yohane 20:11-16) Ampa, Kristoni a ɔte owusɔre anidaso a ɛwɔ Bible mu no ase no nni awerɛhow a wɔpata no a ɛnyɛ yiye sɛnea ebinom a gyidi a wɔwɔ wɔ awufo tebea ho no nni Bible nnyinaso pɔtee biara yɛ no. Nanso ɛmfa ho sɛ Kristoni wɔ owusɔre anidaso no, sɛ obi a ɔdɔ no wu a, odi ho awerɛhow na osu te sɛ onipa biara.—1 Tesalonikafo 4:13, 14.\nSɛ́ Wubesu Anaa Wunsu\nƐnnɛ nso dɛn na ɛsɛ sɛ yɛyɛ? So ɛyɛ wo den anaa wofɛre sɛ wobɛda wo nkate adi? Dɛn na afotufo kamfo kyerɛ? Mpɛn pii no, adwene a wɔwɔ nnɛ no da Bible no nyansa a efi honhom mu a akyɛ no bi adi kɛkɛ. Wose ɛsɛ sɛ yɛda yɛn awerɛhow adi, na ɛnsɛ sɛ yɛka hyɛ. Eyi ma yɛkae tete mmarima anokwafo te sɛ Hiob, Dawid, ne Yeremia, a wɔn nsɛm a wɔde daa awerɛhow adi wɔ Bible mu no. Akyinnye biara nni ho sɛ wɔanka wɔn nkate anhyɛ. Enti, nyansa nnim sɛ wobɛtew wo ho afi afoforo ho. (Mmebusɛm 18:1) Nokwarem no, ɛsono sɛnea wogyam nnipa wɔ ɔman biara so, na etumi gyina ɛhɔ nyamesom gyidi ahorow nso so. *\nNa sɛ wopɛ sɛ wusu nso ɛ? Osũ yɛ nnipa awosu fã. Susuw bere a Lasaro wui a Yesu ‘sii apini na osui’ no ho bio. (Yohane 11:33, 35) Ɔnam saayɛ so kyerɛe sɛ osu yɛ ade a obiara yɛ bere a ne dɔfo bi awu no.\nƐnyɛ mfomso sɛ obi bedi awerɛhow anaa obesu bere a ne dɔfo bi awu no\nƆbaatan bi a wɔfrɛ no Anne a ɔyare bi a ekunkum nkokoa mpofirim a wɔfrɛ no SIDS (Sudden Infant Death Syndrome) kum ne ba ketewa Rachel asɛm si eyi so dua. Ne kunu kae sɛ: “Anwonwasɛm ne sɛ me ne Anne mu biara ansu wɔ ayi no ase. Ná obiara resu.” Anne kae wɔ eyi ho sɛ: “Yiw, nanso masu pii ama yɛn baanu. Misusuw sɛ bere a metee awerɛhow no kɛse ne bere bi a ɛkaa me nkutoo wɔ fie wɔ asɛm no akyi adapɛn kakraa bi no. Misuu da mũ no nyinaa. Nanso migye di sɛ ɛboaa me. Ɛmaa me ho tɔɔ me. Ná ehia sɛ misu me ba ketewa no. Migye di yiye sɛ ɛsɛ sɛ wɔma wɔn a wɔredi awerɛhow kwan ma wosu. Ɛwom sɛ nea afoforo taa ka ne sɛ, ‘Gyae su’ de, nanso ɛno mmoa ankasa.”\nNea Ebinom Yɛ wɔ Ho\nDɛn na ebinom yɛ bere a obi a wɔdɔ no awu ama wɔte nka sɛ wɔahwere ade no? Sɛ́ nhwɛso no susuw Juanita ho. Onim sɛnea obi ba ketewa wu a ɛte. Ná wapɔn yafunu mpɛn anum. Saa bere yi, na ɔsan nyem. Enti bere a onyaa kar akwanhyia maa ɛho behiae sɛ wogye no to ayaresabea no, na ɛnyɛ nwonwa sɛ ɔyɛɛ basaa. Adapɛn abien akyi no, awo kaa no—na ne bere nsoe. Ankyɛ na ɔwoo abofra Vanessa—na ne mu duru boro nkaribo abien so kakraa bi. Juanita ka sɛ: “M’ani gyee yiye. Afei de mebɛyɛɛ ɛna!”\nNanso anigye a onyae no ankyɛ. Nnanan akyi no, Vanessa wui. Juanita kae sɛ: “Metee nka sɛ mahwere biribiara. Mehweree ɛna a meyɛ no. Metee nka sɛ minni mũ. Bere a mebaa fie na mekɔɔ dan a na yɛaseiesie mu ama Vanessa no mu, na mihuu ntade nketenkete a matɔ ama no no, metee yaw kɛse nka. Asram kakra a edi hɔ no, mekaakaee ɛda a mewoo no no. Ná mempɛ sɛ mebɛn obiara.”\nOdii awerɛhow traa so anaa? Ebia ɛbɛyɛ den sɛ afoforo bɛte ase, nanso wɔn a wɔafa saa tebea no mu te sɛ Juanita no ka sɛ wodii wɔn ba ketewa wu ho awerɛhow te sɛ obi a watena nkwa mu akyɛ kakra. Wɔka sɛ awofo nya wɔn ba ho dɔ bere tenten ansa na wɔawo no. Ɔne ne maame benya abusuabɔ titiriw bi. Sɛ saa akokoaa no wu a, ne maame te nka sɛ wahwere obi ankasa. Na ɛno na ehia sɛ afoforo te ase.\nSɛnea Abufuw ne Afobu Betumi Aka Wo\nƆbaatan foforo nso ka sɛnea ɔtee nka bere a wɔka kyerɛɛ no sɛ komayare a ne babarima a wadi mfe asia nya fii yafunu mu akum no mpofirim no. “Minyaa nkate a egu ahorow—meyɛɛ sisirii, mannye anni, metee afobu nka, na me bo fuw me kunu ne dɔkta no sɛ wɔanhu sɛnea na ne tebea no yɛ anibere fa.”\nAde foforo a awerɛhow de ba ne abufuw. Ebinom bo tumi fuw dɔktafo ne ayarehwɛfo, na wɔte nka sɛ ɛsɛ sɛ anka wɔyɛ pii de boa nea wawu no. Anaa wɔn bo betumi afuw nnamfo anaa abusuafo a ɛte sɛ nea wɔka nsɛm anaa wɔyɛ nneɛma a ɛnteɛ. Ebinom bo fuw nea wawu no esiane sɛ obuu n’ani guu n’akwahosan so nti. Stella ka sɛ: “Mekae sɛ me bo fuw me kunu efisɛ na minim sɛ anka obetumi ayɛ ho biribi. Ɔyaree denneennen, nanso obuu n’ani guu dɔkta no kɔkɔbɔ so.” Ɛtɔ da bi nso a nea ɛma obi bo fuw nea wawu no ne adesoa a ne wu no de to nea ɔte nkwa mu so no.\nAbufuw tumi ma ebinom te afobu nka—kyerɛ sɛ, wotumi bu wɔn ho fɔ wɔ abufuw a wɔfa no ho. Afoforo nso de wɔn dɔfo no wu ho asodi to wɔn ho so. Wonya adwene sɛ, “Sɛ memaa no kɔɔ dɔkta hɔ ntɛm” anaa “okohuu dɔkta foforo” anaa “memaa no hwɛɛ n’ahoɔden so yiye a, anka onwu.”\nSɛ obi ba wu a, ɛyɛ awerɛhosɛm kɛse paa—nokware mmɔborohunu ne tema betumi aboa awofo no\nWɔ afoforo fam no, afobu nka a wɔte no kɔ akyiri sen saa, titiriw sɛ wɔn dɔfo no wuu mpofirim anaa bere a wɔnhwɛ kwan a. Wofi ase kaakae bere a wɔn bo fuw nea wawu no anaa bere a wɔne no nyaa akasakasa. Anaasɛ ebia wɔbɛte nka sɛ wɔanyɛ nea wobetumi biara amfa ammoa nea wawu no.\nSɛnea mmaatan di awerɛhow kyɛ no si asɛm a animdefo pii ka no so dua sɛ bere a abofra bi wu no, ɛma n’awofo, titiriw ne maame, te nka sɛ wɔahwere ade kɛse wɔ asetena mu.\nBere a Wo Hokafo Awu\nAware mu ɔhokafo a owu nso yɛ awerɛhosɛm foforo, titiriw sɛ nnipa baanu no yɛɛ nneɛma pii boom wɔ asetena mu a. Ebetumi ama ɔkwan a wɔnam so bɔɔ bra te sɛ akwantu, adwuma, anigyede, ne tweri a wɔtwerii wɔn ho wɔn ho no nyinaa aba n’awiei.\nEunice kyerɛ nea ɛbae bere a komayare kum ne kunu mpofirim. “Dapɛn a edi kan no, metee nka sɛ mayɛ sisirii, te sɛ nea me nipadua agyae adwuma yɛ. Ná mente ade dɛ anaa ne hua. Na mekɔɔ so susuw nneɛma ho ɔkwan a ɛnsɛ so. Esiane sɛ na mewɔ me kunu nkyɛn bere a na wɔrebɔ mmɔden ayɛ no aduru ama ne ho atɔ no nti, mante nka te sɛ afoforo a ɛyɛ wɔn den sɛ wobegye nea asi no atom no. Nanso, metee abasamtu kɛse nka te sɛ nea merehwɛ kar bi a efi bepɔw bi so rebɛhwe fam a mintumi nyɛ ho hwee.”\nOsui anaa? “Yiw misui, titiriw bere a mekenkan nkrataa ɔhaha pii a wɔkyerɛw bɛmaa me hyɛden no. Emu biara ma misui. Ɛboaa me maa mitumi gyinaa awerɛhow a na midi no da biara no ano. Nanso sɛ wobisabisa me sɛnea mete nka a, na minhu nea menyɛ. Akyinnye biara nni ho sɛ na me ho yeraw me.”\nDɛn na ɛboaa Eunice ma otumi gyinaa n’awerɛhow no ano? Ɔka sɛ: “Bere a m’ani nni me ho so no, misii gyinae sɛ mɛtoa m’asetenam dwumadi so. Nanso, nea ɛda so yɛ me yaw ne sɛ mɛkae sɛ me kunu a na n’ani gye asetena ho kɛse no nte ase bio.”\n“Mma Afoforo Nkyerɛ Wo . . . ”\nNhoma Leavetaking—When and How to Say Goodbye no akyerɛwfo tu fo sɛ: “Mma afoforo nkyerɛ wo sɛnea ɛsɛ sɛ woyɛ w’ade anaa wote nka. Ɛsono sɛnea obiara di awerɛhow. Afoforo besusuw sɛ woredi awerɛhow dodo anaa wunni awerɛhow sɛnea ɛsɛ—na wɔbɛma woahu sɛ saa na wosusuw. Fa kyɛ wɔn na yi w’adwene fi so. Sɛ wobɔ mmɔden sɛ wubedi nea afoforo ayɛ anaa nea obiara gye tom akyi a, ɛbɛma nkate fam yaw a wudi no atena hɔ akyɛ.”\nNokwarem no, ɛsono nea obiara yɛ bere a ne werɛ ahow. Ɛnyɛ sɛ yɛpɛ sɛ yɛkyerɛ sɛ ɔkwan pɔtee bi ye sen foforo ma obiara. Nanso, sɛ onii a awerɛhow aka no no antumi amfi tebea no mu, annye tebea a aba no antom a, ɛde asiane ba. Sɛ ɛba saa a, obehia mmoa afi nnamfo a wɔwɔ tema hɔ. Bible no ka sɛ: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.” Enti nsuro sɛ wobɛhwehwɛ mmoa, aka nea ɛhaw wo, na woasũ.—Mmebusɛm 17:17.\nSɛ obi biribi wu a, nea ɛde ba ara ne awerɛhow, na mfomso nnim sɛ afoforo behu sɛ ɔredi awerɛhow. Nanso ehia sɛ yebua nsɛmmisa foforo: ‘Mɛyɛ dɛn atumi agyina m’awerɛhow no ano? So mfomso nnim sɛ mɛte afobu ne abufuw nka? Ɔkwan bɛn so na ɛsɛ sɛ midi nkatehorow yi ho dwuma? Dɛn na ebetumi aboa me ma magyina adehwere ne awerɛhow no ano?’ Ɔfã a edi hɔ no bebua saa nsɛmmisa no ne afoforo.\n^ nky. 8 Sɛ́ nhwɛso no, Yorubafo a wɔwɔ Nigeria no wɔ gyidi bi sɛ obi wu a wɔsan wo no bio. Enti sɛ ɔbaatan bi ba wu a, wodi awerɛhow kɛse, na mmom ɛyɛ bere tiaa bi, efisɛ sɛnea Yoruba dwom bi nnyeso ka no: “Ɛyɛ nsu no na ahwie agu. Koraa no de ɛmmɔe.” Sɛnea Yorubafo ka no, eyi kyerɛ sɛ ɛna no, a ɔne koraa a nsu gu mu no, betumi awo ba foforo—ebia nea wawu no na wɔbɛsan awo no. Yehowa Adansefo nni amammerɛ a egyina gyidihunu a wonya fii atosɛm a ɛfa ɔkra a enwu da ne nnipa a wɔsan wo wɔn bio ho so, a enni Bible nnyinaso biara, no akyi.—Ɔsɛnkafo 9:5, 10; Hesekiel 18:4, 20.\nNsɛmmisa a Ɛsɛ sɛ Yesusuw Ho\nƆman a ebinom fi mu anya wɔn awerɛhodi so nkɛntɛnso bɛn?\nBible mu nhwɛso ahorow bɛn na ɛfa wɔn a wodii awerɛhow wɔ baguam ho?\nDɛn na ebinom ayɛ wɔ wɔn dɔfo bi wu ho? Dɛn na woayɛ wɔ tebea a ɛtete saa mu?\nDɛn na ɛma ɔhokafo wu yɛ osuahu soronko?\nAwerɛhodi de dɛn na ɛba? So mfomso wom sɛ obi bedi awerɛhow?\nAwerɛhodi afã bi ne dɛn? (Hwɛ adaka a ɛwɔ kratafa 9 no mu.)\nTebea horow a ɛyɛ soronko bɛn na ɛka awofo a wɔn ba ketewa patu wu? (Hwɛ adaka a ɛwɔ kratafa 12 no mu.)\nYafunu a wɔpɔn ne mmofra a wowu ansa na wɔawo wɔn ka ɛnanom pii dɛn? (Hwɛ adaka a ɛwɔ kratafa 10 no mu.)\nSɛnea Awerɛhodi Kɔ So\nAsɛm ‘sɛnea ɛkɔ so’ no nkyerɛ sɛ awerɛhodi wɔ bere anaa nhyehyɛe pɔtee bi a wɔahyɛ ama no. Ɛsono sɛnea obiara di awerɛhow ne bere tenten a edi. Yentumi mmobɔ nneɛma a nkurɔfo yɛ no nyinaa din. Wobetumi ayɛ nneɛma foforo nso. Nea edidi so yi yɛ nkate a obi betumi anya bere a ɔredi awerɛhow.\nNkate a mfiase no onya: Ahodwiriw a ɛba mfiase; asɛm no a wonnye nni, asɛm no a wogye ho kyim; te a obi te nka sɛ wayɛ sisirii; afobu nkate; abufuw.\nNneɛma a awerɛhow a emu yɛ den tumi de ba bi ne: Awerɛfiri ne nnakorokoro; ɔbrɛ kɛse a ɔte; ne nneyɛe a ɛsakra prɛko pɛ; atɛmpa ne nsusuwii pa a ɛyera; nusu pii a obi tew; aduan ho akɔnnɔ a obi nya anaa ɔhwere, a ɛma no yɛ kɛse anaa ne so tew; apɔwmuden a wɔhwere wɔ akwan horow so; anihaw; adwuma a wontumi nyɛ no kɛse; tebea a ɛma ɛyɛ te sɛ nea ɔreso dae—ma wɔte nea wawu no nka, te ne kasa, na wohu no; sɛ ɛyɛ abofra na wawu a, ɔhokafo ho abufuw a wɔfa a ntease nnim.\nBere a awerɛhodi no ano rebrɛ ase: Awerɛhow ne anigyina; nneɛma a ɛyɛ anigye a wɔkae wɔ nea wawu no ho, a aseresɛm kakra mpo ka ho.\nYafunu a Wɔpɔn ne Mmofra a Wowu Ansa na Wɔawo Wɔn—Mmaatan Di Awerɛhow\nƐmfa ho sɛ na Monna wɔ mmofra afoforo no, na ne ho pere no sɛ ɔbɛwo ne ba a odi hɔ no. Ansa na awo no redu so mpo no, na ɔyɛ abofra a ɔne no “dii agoru, kasa kyerɛɛ no, sosõõ ne ho adae.”\nNá abusuabɔ a ɛda ɛna no ne abofra a wonnya nwoo no ntam no mu yɛ den. Ɔtoa so sɛ: “Ná Rachel Anne yɛ abofra a ɔde ne nan wowɔw me yafunu mu bere a nhoma da so a merekenkan no, na na ɔmma menna anadwo. Meda so ara kae bere a ofii ase de ne nan wowɔw me yafunu mu nkakrankakra te sɛ ɔdɔ mu a wofi prɛ obi kakra no. Bere biara a ɔbɛkeka ne ho no, na mete ɔdɔ a ɛte saa nka. Ná minim no araa ma na mitumi hu bere a ɔredi yaw, bere a ɔyare.”\nMonna toa n’asɛm no so sɛ: “Dɔkota no annye me anni kosii bere a na aka akyiri dodo. Ɔka kyerɛɛ me sɛ ɛnsɛ sɛ mema biribiara haw me. Migye di sɛ metee nka sɛ ɔrewu. Ɔdanee ne ho denneennen prɛko pɛ. Ade kyee no na wawu.”\nƐnyɛ Monna nkutoo na wahyia saa osuahu yi. Sɛnea nhoma akyerɛwfo Friedman ne Gradstein ka wɔ wɔn nhoma Surviving Pregnancy Loss mu no, wɔ United States nkutoo no, mmea bɛyɛ ɔpepem biako na wonyinsɛn nanso wonnya wɔn mma afe biara. Nokwarem no, wiase nyinaa akontaabu no boro eyi so koraa.\nMpɛn pii no, nnipa mmu nyinsɛn a wɔpɔn anaa abofra a owu ansa na wɔawo no no sɛ ɛyɛ awerɛhosɛm ma ɔbea, na ɛyɛ ade a ne werɛ mfi—ebia ne nkwa nna nyinaa. Sɛ́ nhwɛso no, Veronica a mprempren ne mfe kɔ anim no kae nyinsɛn ahorow a ɔpɔnee, ne ne titiriw no, ne ba a onyinsɛn no asram akron a owui ansa na ɔrewo no, a bere a wɔwoo no no na ne mu duru yɛ kilogram 6 no. Owu daa ne yafunu mu adapɛn abien ansa na ɔrewo no. Ɔkae sɛ: “Ɛyɛ ɔhaw kɛse ma ɔbaatan sɛ ɔbɛwo abofra a wawu.”\nAfoforo ntaa nte sɛnea mmaatan a wohyia abasamtu yi yɛ wɔn ade no ase, na mmea afoforo mpo ka ho. Ɔbea bi a ɔpɔn ne ba kyerɛwee sɛ: “Ade a ɔhaw no ama mahu ne sɛ ansa na eyi reto me no, na mente tebea a me nnamfo kɔɔ mu no ase ankasa. Sɛnea mete nka sɛ nkurɔfo nni tema mma me na wɔnte me ase no, saa ara na na mete.”\nƆhaw foforo a ɔbaatan a ɔredi awerɛhow hyia ne adwene a onya sɛ ebia ne kunu nte nka sɛ wahwere ade kɛse te sɛ ɔno ɔbea no. Ɔyere bi kaa ho asɛm sɛɛ: “Ná me kunu ho yɛ me abufuw kɛse saa bere no. Ne fam de, na nyinsɛn biara nni hɔ. Wanni awerɛhow a midii no bi. Osuro a mewɔ no na onyaa ho tema na ɛnyɛ awerɛhow a midii no.”\nEbia nea saa okunu yi yɛe no fi awosu mu—onni honam ne nkate fam abusuabɔ a ɛda ne yere a onyem no ne abofra no ntam no bi. Nanso ɔte nka sɛ wahwere ade. Na ɛho hia sɛ okunu ne ɔyere hu sɛ wɔn nyinaa rehu amane, ɛwom sɛ ɛsono sɛnea ɛte wɔ obiara fam de. Ɛsɛ sɛ wɔbom di awerɛhow. Sɛ okunu no anna ne de adi a, ne yere betumi ate nka sɛ asɛm no nhaw no. Enti mommom nsũ, nsusuw nsɛm ho, na monsuso mo ho mu nkyekye mo ho werɛ. Monna no adi sɛ mo mu biara hia ne yɔnko sen bere foforo biara. Yiw, okununom, monna tema adi.\nNkokoa Ɔpatuwu—Awerɛhow no a Wogyina Ano\nSɛ akokoaa patu wu a ɛyɛ awerɛhosɛm kɛse. Da koro pɛ abofra a ɛte sɛ nea ɔwɔ ahoɔden da a ɔnsɔre bio. Eyi yɛ ade a wɔnhwɛ kwan koraa, efisɛ hena na osusuw ho sɛ akokoaa anaa abofra bi bewu ansa na n’awofo awu? Mpofirim, akokoaa a ne na abenya ɔdɔ a emu yɛ den ama no no abɛyɛ nea ɔde awerɛhow a emu yɛ den aba.\nWofi ase te afobu nka. Ebia awofo no bɛte nka sɛ wɔn na wɔmaa no wui, te sɛ nea wɔyɛɛ anibiannaso. Wobisa wɔn ho sɛ, ‘Dɛn na anka yebetumi ayɛ de akwati?’ * Ɛtɔ mmere bi a, ebia bere a okunu no adwene nkɔ so no, obetumi mpo de asodi no ato ne yere so a onni nnyinaso biara. Bere a ɔrekɔ adwuma no, na akokoaa no te ase a ne ho yɛ den. Bere a ɔbaa fie no, na wawu da ne mpa mu! Dɛn na na ne yere reyɛ? Saa bere no na ɔwɔ he? Ɛsɛ sɛ wonya saa nsɛmmisa a ɛhaw adwene yi ho nkyerɛkyerɛmu sɛnea ɛbɛyɛ a ɛmfa ɔhaw mma aware no mu.\nAkwanhyia ne tebea a wontumi nyɛ ho hwee na ɛde awerɛhosɛm no bae. Bible no ka sɛ: “Mesan hwɛɛ owia ase na mihui sɛ ɛnyɛ ahoɔharefo na wodi nkonim mmirikatu mu, na ɛnyɛ ahoɔdenfo na wodi nkonim ɔko mu, na ɛnyɛ anyansafo na wonya aduan, na ɛnyɛ nhumufo na wonya ahonyade, na ɛnyɛ animdefo na wonya nnipa anim dom; efisɛ asiane to wɔn nyinaa bere a wɔnhwɛ kwan.”—Ɔsɛnkafo 9:11.\nDɛn na afoforo betumi ayɛ de aboa bere a akokoaa bi awu wɔ abusua no mu no? Ɛna bi a ne ba wui kae sɛ: “M’adamfo bi besiesiee me fie wɔ bere a menkaa hwee nkyerɛɛ no. Afoforo nso noaa nnuan maa yɛn. Ɔkwan a afoforo faa so boae ne sɛ wɔbam me—wɔbam me kɛkɛ a wɔanka hwee. Ná mempɛ sɛ meka ho asɛm. Ná mempɛ sɛ mekɔ so kyerɛkyerɛ nea esii no mu mpɛn pii. Ná minhia nsɛmmisa a wɔde hwehwɛ nsɛm mu te sɛ nea manyɛ biribi a ɛsɛ sɛ anka meyɛ. Ná ɔyɛ me ba; biribiara nni hɔ a anka menyɛ mfa nnye me ba ketewa no nkwa.”\n^ nky. 62 Nkokoaa Ɔpatuwu a wɔfrɛ no “Sudden Infant Death Syndrome” (SIDS), a ɛtaa ka nkokoaa a wɔadi fi ɔsram biako kosi asram asia, yɛ asɛm a wɔde di dwuma bere a nkokoaa a wɔn ho yɛ den wu ɔpatuwu a wontumi nkyerɛ nea efi. Wɔ tebea horow bi mu no, wogye di sɛ wobetumi akwati denam akokoaa no a wɔde n’akyi anaa ne nkyɛnmu bɛto mpa so sen sɛ wɔde no bebutuw hɔ. Nanso, ɔkwan a wɔde abofra to hɔ pɔtee biara nni hɔ a ebetumi ama wɔakwati SIDS nyinaa.\nAfoforo Bɛyɛ Dɛn Aboa?\nAnidaso a Enni Huammɔ Ma Awufo\nText Baabi a wubetumi atwe nneɛma akenkan Bere a Obi a Wodɔ No Awu


Psalmen 84 HTB - Nnwom 84 AKCB\nwʼatenae hɔ yɛ ahomeka!\n2Me kra pere, mpo ɛtɔ beraw,\nsɛ ɔbɛkɔ Awurade adiwo;\nme koma ne me honam teɛ mu\nfrɛ Onyankopɔn teasefo.\n3Mpo akasanoma anya ofi,\nna asomfena nso anwen ne berebuw,\nfaako a obesow ne mma\nwɔ beae bi a ɛbɛn wʼafɔremuka,\nAwurade Asafo, me Hene ne me Nyankopɔn.\n4Nhyira nka wɔn a wɔte wo fi;\nna wɔkamfo wo din daa.\n5Nhyira nka wɔn a wɔwɔ wo mu ahoɔden,\nna wɔde wɔn koma fi akwantu ase kɔhwehwɛ wo.\n6Sɛ wɔfa Baka Bon no mu a\nwɔma hɔ yɛ nsuwansuwa;\nasusow bere nsu so taataa hɔ.\n7Wɔkɔ no ahoɔden so bere nyinaa,\nkosi sɛ wɔn mu biara bepue Onyankopɔn anim wɔ Sion.\n8Asafo Awurade Nyankopɔn, tie me mpaebɔ;\nYakob Nyankopɔn, yɛ aso ma me.\n9Ao, Onyankopɔn, hwɛ yɛn nkatabo;\nfa ahummɔbɔ hwɛ nea woasra no ngo no.\n10Wʼadiwo hɔ da koro tena\nye sen nnafua apem wɔ baabi foforo;\nmepɛ sɛ mɛyɛ ɔponanohwɛfo wɔ Onyankopɔn fi\nsen sɛ mɛtena amumɔyɛfo ntamadan mu.\n11Efisɛ Awurade Nyankopɔn yɛ owia ne kyɛm;\nAwurade hu mmɔbɔ na ɔhyɛ anuonyam;\nɔmmfa ade pa biara nkame\nwɔn a wɔteɛ.\nnhyira nka onipa a ɔde ne ho to wo so.\nAKCB : Nnwom 84


Romafo 12 NA-TWI - Romanos 12 NBD | Biblica\nRomafo 12 NA-TWI - Romanos 12 NBD\n1Ɛno nti, anuanom, esiane Onyankopɔn ahummɔbɔ nti, mehyɛ mo sɛ momfa mo ho mmɔ afɔre a ɛyɛ kronkron na ɛsɔ Onyankopɔn ani. Eyi ne nokwasɛm a ɛsɛ sɛ musom. 2 Monnyɛ mo ho sɛ wiasefo wɔ mo abrabɔ mu, na mmom momma Onyankopɔn nsakra mo adwene wɔ mo mu na moanya adwene foforo, na ɛnam so ama moahu Onyankopɔn apɛde, nea eye, nea ɛsɔ n’ani, ne nea ewie pɛyɛ.\n3 Na esiane Onyankopɔn adom a ɔde ama me no nti, meka mekyerɛ mo nyinaa se, munnnwen mo ho mma ɛmmmoro sɛnea ɛsɛ sɛ mudwen, na mmom munnwen ahobrɛase mu na mo mu biara nnyina gyidi a Onyankopɔn de ama mo no so mmu ne ho atɛn. 4 Yɛwɔ akwaa bebree wɔ nnipa dua baako ho. Saa akwaa yi biara wɔ dwuma a edi. 5 Saa ara na ɛte. Ɛwom sɛ yɛdɔɔso de nanso yɛyɛ honam koro a yɛne Kristo ayɛ baako na yɛn nyinaa keka yɛn ho bobom sɛ nipadua baako ho akwaa.\n6 Enti ɛsɛ sɛ yɛnam adom a Onyankopɔn de adom yɛn no so de yɛn akyɛde ahorow no di dwuma. Sɛ yɛn adom no kyerɛ sɛ, ɛsɛ sɛ yɛka Onyankopɔn asɛm a, ɛsɛ sɛ yɛnam gyidi a yɛwɔ no so di saa dwuma no. 7 Sɛ ɛyɛ ɔsom a, ɛsɛ sɛ yɛsom. Sɛ ɛyɛ nkyerɛkyerɛ a, ɛsɛ sɛ yɛkyerɛkyerɛ. 8 Sɛ ɛsɛ sɛ yɛhyɛ afoforo nkuran a, ɛsɛ sɛ yɛyɛ saa. Nea obiara wɔ a ɛsɛ sɛ ɔma afoforo nya bi no ɛsɛ sɛ ofi koma pa mu yɛ saa; obiara a ɔwɔ tumi no, ɛsɛ sɛ ɔyɛ nsi; obiara a ɔyɛ ayamye ma afoforo no, ɛsɛ sɛ ɔyɛ no anigye so.\n9 Ɛsɛ sɛ ɔdɔ yɛ nokware turodoo. Munkyi amumɔyɛ. Munso ade pa yɛ mu. 10 Monnodɔ mo ho mo ho sɛ anuanom wɔ Kristo mu na munni mo ho mo ho ni. 11 Monyɛ nsi na monnyɛ anihaw. Momfa koma pa nsom Awurade.\n12 Momma mo anidaso nkanyan mo. Amane mu monyɛ komm na bere biara mu mommɔ mpae. 13 Momma mo nuanom ahiafo mo ahode a mowɔ no bi na munnye ahɔho wɔ mo afi mu.\n14 Monsrɛ Onyankopɔn na onhyira wɔn a wɔtaa mo no; yiw, monsrɛ no na onhyira wɔn na monnsrɛ no mma ɔnnnome wɔn. 15 Mo ne anigyefo ani nnye na mo ne awerɛhowfo werɛ nhow. 16 Munhu mma mo ho mo ho. Monnyɛ ahantan. Afei mommpɛ animhwɛ wɔ nnipa atitiriw mu na mmom momfa mo ho mfra mpapahwekwa. Munnnwen sɛ moyɛ anyansafo.\n17 Sɛ obi yɛ mo bɔne a, mommfa bɔne nntua no so ka. Nea nnipa nyinaa susuw sɛ eye no, ɛno na monyɛ. 18 Biribiara a mugye di sɛ moyɛ a ɛbɛma mo ne nnipa nyinaa atena ase asomdwoe mu no, ɛno na monyɛ.\n19 Me nnamfonom, munntua bɔne so ka. Na mmom momma Onyankopɔn abufuw nyɛ saa. Efisɛ, Kyerɛwsɛm no ka se, “Metua bɔne so ka, metua ka, Awurade na ose.” 20 Na Kyerɛwsɛm no ka se, “Sɛ ɔkɔm de wo tamfo a, ma no aduan nni. Sɛ osukɔm de no a, ma no nsu nnom. Na sɛ woyɛ saa a, woboaboa nnyansrama ano gu n’atifi.” 21 Mommma bɔne nnni mo so. Mmom, momma papa nni mo so.\nNA-TWI : Romafo 12


Ɔwɛn-Aban—Nea Adesua Nsɛm Wom | September 1, 2003\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nWɔ wiase mmeae pii no, ɛyɛ amammerɛ sɛ wɔde akyɛde bɛma wɔn a wohyia ayeforo. Kyerɛwnsɛm mu nnyinasosɛm bɛn na ɛsɛ sɛ yesusuw ho bere a yɛde akyɛde a ɛte saa ma anaasɛ yegye no?\nBible no pene akyɛde a wɔde ma so bere a wɔde adwempa ma, na wɔyɛ saa wɔ bere a ɛfata mu no. Ɛdefa adema ho no, Bible no hyɛ nokware Kristofo nkuran sɛ wonsuasua wɔn Demafo yamyefo a ɔne Yehowa no. (Yakobo 1:17) Ɔsomafo Paulo hyɛɛ mfɛfo Kristofo nkuran sɛ: “Yiyeyɛ ne adekyɛ na mommma mo ani mpa so, efisɛ saa afɔrebɔ no sɔ Onyankopɔn ani.” Enti, wɔhyɛ Kristofo nkuran sɛ wɔnna ayamye adi.—Hebrifo 13:16; Luka 6:38.\nNa akyɛde nhoma a wɔde di dwuma, a ɛyɛ ade a wɔtaa yɛ wɔ United States no nso ɛ? Wɔ England no, wɔfrɛ no ayeforohyia nhoma. Nea wɔtaa yɛ ne sɛ nnipa baanu a wɔrebehyia ayeforo no de wɔn din kɔma aguadidan bi a wɔahwɛ emu nneɛma nyinaa na wɔakyerɛw nea wɔpɛ sɛ wobegye sɛ akyɛde. Nnipa baanu no kyerɛ wɔn abusuafo ne wɔn nnamfo kwan kɔ aguadidan no mu ma wɔkɔtɔ biribi a awarefo no akyerɛw wɔ ayeforohyia nhoma no mu no. Mfaso a ɛwɔ so ne sɛ akyɛde nhoma no mma ɔdekyɛfo no mfa nnɔnhwerew pii nkɔhwehwɛ akyɛde bi, na ɛmma wɔn a wɔde akyɛde no bɛma wɔn no nhaw wɔn ho sɛ wɔde akyɛde ahorow a wɔmpɛ bɛsan akɔ aguadidan no mu.\nSɛ ebia nnipa baanu a wɔrebɛware no bɛpɛ sɛ wɔde akyɛde nhoma bedi dwuma anaa wɔremfa nni dwuma no yɛ wɔn ankasa gyinaesi. Nanso, Kristoni bɛpɛ sɛ ɔhwɛ yiye sɛ ɔbɛkwati nneyɛe biara a ebetumi abu Bible nnyinasosɛm so. Sɛ nhwɛso no, sɛ ɔbarima ne ɔbea a wɔayɛ aware nhyehyɛe no kyerɛw nneɛma a ne bo yɛ den paa nso ɛ? Wɔ asɛm a ɛte saa mu no, ebia wɔn a wonni sika pii no ntumi mma wɔn akyɛde, anaasɛ wɔbɛte nka sɛ ɛbɛyɛ papa sɛ wɔrenkɔ ayeforohyia no ase na ama wɔakwati aniwu a anka biribi a ne bo nyɛ den a wɔde bɛkɔ no bɛma ato wɔn no. Kristoni bea bi kyerɛwee sɛ: “Ɛreyɛ adan adesoa kɛse paa. Mabɔ mmɔden sɛ mɛda ayamye adi, nanso nnansa yi mahwere anigye a adekyɛ ma minya no nyinaa.” Sɛ ayeforohyia bi dan ade a ebu afoforo abam a, hwɛ awerɛhow ara a ɛbɛyɛ!\nNokwarem no, ɛnsɛ sɛ wɔma wɔn a wɔbɛkyɛ ade no te nka sɛ, sɛ wobegye wɔn akyɛde atom a, ɛsɛ sɛ wɔkɔtɔ wɔ aguadidan pɔtee bi mu anaasɛ wɔtɔ no bo pɔtee bi. Anyɛ yiye koraa no, Yesu Kristo kyerɛe sɛ nea ɛsom bo paa wɔ Onyankopɔn anim ne ɔdemafo no komam tebea na ɛnyɛ bo a akyɛde no som wɔ honam fam. (Luka 21:1-4) Saa ara nso na ɔsomafo Paulo kyerɛw akyɛde a wɔde ma ahiafo ho asɛm sɛ: “Sɛnea obiara asusuw ne komam no, ɔmma, ɛnyɛ amemmenemfe anaa ɔhyɛ mu; efisɛ nea ɔtew n’anim ma no na Onyankopɔn dɔ no.”—2 Korintofo 9:7.\nSɛnea Bible ka no, mfomso biara nni ho sɛ obi bɛma wɔahu sɛ ɔno na ɔde akyɛde bi mae, ebia denam krataa bi a ɔbɛkyerɛw aka akyɛde no ho so. Nanso, wɔ mmeae bi no, ɛyɛ hɔnom amammerɛ sɛ wɔbɛma wɔn a wɔwɔ hɔ nyinaa ahu ɔdemafo no. Saa amammerɛ yi betumi de ɔhaw ahorow aba. Ebia wɔn a wɔde akyɛde rema no rempɛ sɛ wɔbɛbɔ wɔn din na amma wɔantwe adwene amma wɔn ho so. Saafo no yɛ wɔn ade ma ɛne nnyinasosɛm a ɛwɔ Mateo 6:3 no hyia, faako a Yesu kae sɛ: “Sɛ woreyɛ adɔe a, mma wo nsa benkum nhu nea wo nifa reyɛ” no. Ebia afoforo bɛte nka sɛ akyɛde a wɔde ma yɛ obi ankasa asɛm a ɛsɛ sɛ ɛtra ɔdemafo no ne nea ogye akyɛde no ntam. Afei nso, ademafo a wɔbɛda wɔn adi no betumi ama wɔde akyɛde no atoto ho na ‘akanyan akansi.’ (Galatifo 5:26) Akyinnye biara nni ho sɛ Kristofo bɛkwati sɛ wɔbɛma afoforo ani awu wɔ baguam denam ademafo no din a wɔbɛbobɔ wɔ baguam no so.—1 Petro 3:8.\nYiw, bere a yɛyɛ ade ma ɛne Onyankopɔn Asɛm mu nnyinasosɛm hyia no, akyɛde a yɛde ma no bɛkɔ so ayɛ ade a ɛde anigye ba.—Asomafo no Nnwuma 20:35.\nShare Share Nsɛmmisa a Efi Akenkanfo Hɔ\nw03 9/1 kr. 29\nSo ‘Nokware Asɔre’ Biako Pɛ na Ɛwɔ Hɔ?\nNokware Kristofo Gyidi Biako—Ɛwɔ Hɔ Ankasa\nFa Wo Ho To Yehowa so\nNya Yehowa Mu Ahotoso Koraa Wɔ Ahohia Bere Mu\nMunyi Yehowa Ayɛ ‘Wɔ Asafo no Mu’\nYehowa Dwen Yɛn Ho Bere Nyinaa\nSo Wubu Mfɛfo Gyidifo a Wɔn Mfe Akɔ Anim no Sɛ Wɔsom Bo?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 1, 2003\nShare Share ƆWƐN-ABAN—NEA ADESUA NSƐM WOM September 1, 2003\nƆWƐN-ABAN—NEA ADESUA NSƐM WOM September 1, 2003


‘Fa W’adwene Si Nneɛma a Ɛwɔ Soro So’—Kolosefo 3:2 | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Momfa mo adwene nsi nneɛma a ɛwɔ soro so, na ɛnyɛ nneɛma a ɛwɔ asase so.”—KOLOSEFO 3:2.\nƆkwan bɛn so na Abraham ne Sara kyerɛe sɛ wɔwɔ Yehowa mu gyidi?\nDɛn na Mose yɛe a ɛkyerɛ sɛ nea na ɛsi n’ani so ne sɛ ɔbɛyɛ Onyankopɔn apɛde?\nYɛbɛyɛ dɛn de yɛn adwene asi nneɛma a ɛwɔ soro so?\n1, 2. (a) Adɛn nti na na asafo a ɛwɔ Kolose no wɔ asiane mu? (b) Afotu bɛn na ɛhyɛɛ anuanom a wɔwɔ Kolose den ma wɔkɔɔ so bataa Onyankopɔn ho?\nASOMAFO no bere so no, asɛm bi sɔree Kolose asafo no mu a anka ɛbɛtumi de mpaapaemu aba. Na anuanom bi reka sɛ ɛsɛ sɛ obiara di Mose Mmara no so. Ebinom nso gye gyinaa mu sɛ ɛnyɛ papa sɛ Kristofo de asetenam nneɛma bɛgye wɔn ani. Paulo bɔɔ wɔn kɔkɔ ma wɔhuu sɛ asiane wɔ atoro nkyerɛkyerɛ a ɛte saa mu. Ɔkae sɛ: “Monhwɛ yiye: anhwɛ a obi de nyansapɛ ne nnaadaa hunu a ɛgyina nnipa atetesɛm ne wiase mu nneɛma so a ennyina Kristo so bɛfa mo nnommum.”—Kolosefo 2:8.\n2 Sɛ Kristofo a wɔasra wɔn yi di nnipa nkyerɛkyerɛ akyi a, na wɔrepo hokwan a wɔanya sɛ wɔyɛ Onyankopɔn mma no. (Kolosefo 2:20-23) Na Paulo pɛ sɛ ɔboa wɔn sɛnea ɛbɛyɛ a biribiara rensɛe wɔne Onyankopɔn ntam. Enti ɔtuu wɔn fo sɛ: “Momfa mo adwene nsi nneɛma a ɛwɔ soro so, na ɛnyɛ nneɛma a ɛwɔ asase so.” (Kolosefo 3:2) Na ɛhia sɛ Kristofo no kae sɛ wɔwɔ anidaso nwonwaso bi sɛ wɔbɛtena ase daa wɔ soro.—Kolosefo 1:4, 5.\n3. (a) Anidaso bɛn na Kristofo a wɔasra wɔn no wɔ? (b) Nsɛmmisa bɛn na yɛbɛsusu ho?\n3 Kristofo a wɔasra wɔn a wɔwɔ hɔ nnɛ nso de wɔn adwene asi Onyankopɔn Ahenni ne hokwan a wɔanya sɛ wɔbɛyɛ “Kristo mfɛfo adedifo” wɔ soro no so. (Romafo 8:14-17) Wɔn a wɔwɔ anidaso sɛ wɔbɛtena asase so no nso ɛ? Paulo asɛm no fa wɔn ho sɛn? Ɔkwan bɛn so na “nguan foforo” yi bɛtumi de wɔn adwene asi “nneɛma a ɛwɔ soro” no so? (Yohane 10:16) Abraham ne Mose nhwɛso bɛtumi aboa yɛn. Ahohia bere mu mpo saa mmarima yi de wɔn ani sii nneɛma a ɛwɔ soro so. Dɛn na yɛbɛtumi asua afi wɔn hɔ?\nSƐ BIBLE KA SƐ YƐMFA YƐN ADWENE NSI NNEƐMA A ƐWƆ SORO SO A, ƐKYERƐ SƐN?\n4. Ɛbɛyɛ dɛn na Kristofo a wɔwɔ anidaso sɛ wɔbɛtena asase so atumi de wɔn adwene asi nneɛma a ɛwɔ soro so?\n4 Ɛsɛ sɛ wɔn a wɔwɔ anidaso sɛ wɔbɛtena asase so no de wɔn adwene si nneɛma a ɛwɔ soro so. Wɔbɛyɛ dɛn ayɛ saa? Ɛno ara ne sɛ wɔde Onyankopɔn ne n’Ahenni bɛdi kan wɔ wɔn asetenam. (Luka 10:25-27) Eyi na Kristo yɛe, na yɛpɛ sɛ yɛsuasua no. (1 Petro 2:21) Asomafo no bere so no, na nsusuwii bɔne, wiase nyansapɛ, ne honam fam adedodowpɛ yɛ sɔhwɛ kɛse ma Kristofo a wɔwɔ hɔ no. Ɛnnɛ nso nneɛma a ɛte saa abu so wɔ Satan wiase yi mu. (Monkenkan 2 Korintofo 10:5.) Enti ɛsɛ sɛ yɛsuasua Yesu na yɛma yɛn ani da hɔ na biribiara ansɛe yɛne Yehowa ntam.\nAdwene a wiase no wɔ wɔ sika ho no anya yɛn so nkɛntɛnso anaa?\n5. Nsɛmmisa bɛn na ɛbɛboa yɛn ma yɛahu nneɛma a yɛn koma di akyi?\n5 Adwene a wiase no wɔ wɔ sika ho no anya yɛn so nkɛntɛnso anaa? Yɛn nsusuwii ne yɛn nneyɛe na ɛbɛkyerɛ nneɛma a yɛn koma pɛ. Yesu kae sɛ: “Baabi a w’ademude wɔ no, ɛhɔ na wo koma nso wɔ.” (Mateo 6:21) Enti ɛwɔ hɔ wɔ hɔ a, ɛsɛ sɛ yɛbisa yɛn ho nsɛm de hu baabi a yɛn koma wɔ. Wobɛtumi abisa sɛ: ‘Bere dodow sɛn na mede dwinnwen sika ho? Nea metaa dwen ho ne sɛ mɛnya adwuma kɛse bi ayɛ anaa? M’adwene nyinaa ne sɛ mɛnya asetena pa? Anaa mebɔ mmɔden sɛ mɛma m’asetena ayɛ wɛ na matumi de m’adwene asi Yehowa som so?’ (Mateo 6:22) Yesu kae sɛ, sɛ ‘yɛhyehyɛ yɛn ademude wɔ asase so’ a, ɛbɛtumi asɛe yɛne Yehowa ntam.—Mateo 6:19, 20, 24.\nDaa yɛne yɛn mmerɛwyɛ di asi, na nea ɛbɛboa ma yɛadi nkonim ne sɛ yɛde yɛn adwene bɛsi nneɛma a ɛwɔ soro so\n6. Ɛbɛyɛ dɛn na yɛatumi adi yɛn mmerɛwyɛ so?\n6 Yɛnyɛ pɛ, enti ɛnyɛ den sɛ yɛn koma bɛtɔ akɔ bɔne so. (Monkenkan Romafo 7:21-25.) Sɛ yɛamfa yɛn ho anto Onyankopɔn honhom kronkron so a, ebia yɛbɛgyaa yɛn ho mu ama “anigye ntraso ne nsawe” anaa ‘ahohwibra’ mpo, na yɛremfa Onyankopɔn mmara nyɛ hwee. (Romafo 13:12, 13) Daa yɛne yɛn mmerɛwyɛ di asi, na nea ɛbɛboa ma yɛadi nkonim ne sɛ yɛde yɛn adwene bɛsi nneɛma a ɛwɔ soro so. Eyi gye animia. Paulo kae sɛ: “Midi me nipadua nya, na mehyɛ no sɛ akoa.” (1 Korintofo 9:27) Enti ɛhia sɛ yɛn nso yɛhyɛ yɛn ho so. Momma yɛnhwɛ mmarima anokwafo mmienu bi ne nea ɛyɛe a wɔnyaa Onyankopɔn anim dom.—Hebrifo 11:6.\nABRAHAM “GYEE YEHOWA DII”\n7, 8. (a) Ɔhaw bɛn na Abraham ne Sara hyiae? (b) Dɛn na na Abraham dwen ho daa?\n7 Bere a Yehowa ka kyerɛɛ Abraham sɛ ɔne n’abusua ntu nkɔ Kanaan asase so no, wampopo ne ti koraa. Abraham gyidi ne ne setie nti, Yehowa ne no yɛɛ apam. Yehowa ka kyerɛɛ no sɛ: “Mɛyɛ wo ɔman kɛse, na mehyira wo.” (Genesis 12:2) Bere a Yehowa kaa saa asɛm no, mfe pii twaam, nanso na Abraham ne Sara da so ara wɔ hɔ a wɔnni ba. Adɛn, na Yehowa werɛ afi bɔ a wahyɛ Abraham no anaa? Nea ɛsɛee asɛm no koraa ne sɛ na asetena mu ayɛ den ama Abraham wɔ Kanaan. Bere a Abraham wɔ Ur no, na sika wɔ kurow no mu, enti na nneɛma kɔ yiye ma no. Nanso ɔgyaa ne nyinaa hɔ twaa kwan kilomita 1,600 kɔɔ Kanaan asase so. Na Kanaan asetena nna fam. Na Abraham ne n’abusua te ntamadan mu, na ɛtɔ da a na nea wɔbɛdi mpo ayɛ asɛm. Yɛreka yi, ɛtɔ da bi a akorɔmfo nso mma wɔn ho ntɔ wɔn. (Genesis 12:5, 10; 13:18; 14:10-16) Nanso Abraham ne n’abusua annya adwene da sɛ wɔbɛsan wɔn akyi akɔdwudwo wɔn ho wɔ Ur.—Monkenkan Hebrifo 11:8-12, 15.\n8 Abraham ‘gyee Yehowa dii’ na wamfa n’adwene ansi “nneɛma a ɛwɔ asase so” no so. (Genesis 15:6) Wamma ne werɛ amfi bɔ a Yehowa ahyɛ no no; daa na ɛwɔ n’adwenem. Yehowa huu sɛ Abraham gyidi sõ, enti ɔka kyerɛɛ no sɛ: “‘Mesrɛ wo ma w’ani so hwɛ soro, na sɛ wubetumi akan nsoromma yi a, kan.’ Na ɔkae sɛ: ‘Saa ara na w’asefo bɛyɛ.’” (Genesis 15:5) Bere a Abraham tee saa asɛm no, akyinnye biara nni ho sɛ ɔhuu sɛ Yehowa werɛ mfii no. Da biara a ɔbɛma ne ti so ahwɛ nsoromma a ɛgu wim no, ɔbɛkae sɛ Yehowa ahyɛ no bɔ sɛ ɔbɛma n’asefo ayɛ bebree. Yehowa bere soe no, ɔdii ne bɔhyɛ so maa Abraham nyaa ɔba a ɔbɛdi n’ade.—Genesis 21:1, 2.\n9. Yɛbɛyɛ dɛn asuasua Abraham?\n9 Ɛnnɛ, yɛn nso yɛretwɛn sɛ Yehowa bɔhyɛ bɛbam. (2 Petro 3:13) Sɛ yɛamfa yɛn adwene ansi nneɛma a ɛwɔ soro so a, ɛbɛyɛ yɛn sɛ bɔhyɛ no akyɛ dodo, na ebia nsi ne ahokeka a yɛde yɛ Yehowa adwuma no bɛkɔ fam. Bere bi a atwam no, ebia wode nneɛma bi bɔɔ afɔre sɛnea wobɛtumi ayɛ pii wɔ ɔsom adwuma no mu; ebia na woyɛ ɔkwampaefo. Sɛ saa a, yɛma wo amo. Na ɛnnɛ nso ɛ? Wobɛsuasua Abraham na woayɛ nea wobɛtumi biara ama Yehowa na wode w’adwene asi nhyira a yɛbɛnya daakye no so? (Hebrifo 11:10) Abraham “gyee Yehowa dii” na Yehowa faa no adamfo.—Romafo 4:3.\nMOSE HUU “ONII A WONHU NO NO”\n10. Ntetee bɛn na Mose nyae?\n10 Onipa baako a ɔno nso de n’adwene sii nneɛma a ɛwɔ soro so ne Mose. Wɔtetee Mose wɔ Egypt ahemfie. Saa bere no na Egypt wɔ tumi sen ɔman biara, na Bible ma yɛhu sɛ “wɔkyerɛɛ Mose Egyptfo nyansa nyinaa.” Mose suaa ade kɔɔ akyiri, na na ɔwɔ ‘tumi wɔ ne kasa ne ne nnwuma mu.’ (Asomafo Nnwuma 7:22) Enti na kwan kɛse abue ama no sɛ ɔbɛyɛ onipa titiriw wɔ Egypt. Nanso na biribi a ɛsen Egypt nhomasua koraa na ɛwɔ Mose adwenem.\n11, 12. Nimdeɛ bɛn paa na na ɛho hia Mose? Yɛyɛ dɛn hu saa?\n11 Bere a Mose yɛ abofra no, ne maame Yokebed kyerɛkyerɛɛ no Hebrifo Nyankopɔn no ho nsɛm pii. Ná Mose bu Onyankopɔn ho nimdeɛ sɛ biribi a ɛsom bo sen wiase nhomasua biara. Enti hokwan biara a ɛbɛma wayɛ sikani na wɔafrɛ no asomasi anaa ɔbenten no, ɔpoe na watumi ayɛ nea Onyankopɔn pɛ. (Monkenkan Hebrifo 11:24-27.) Ntetee a Mose nsa kae wɔ ne mmofraberem ne gyidi a ɔwɔ wɔ Onyankopɔn mu no boaa no maa ɔde n’adwene sii nneɛma a ɛwɔ soro so.\nHokwan biara a ɛbɛma Mose ayɛ sikani na wɔafrɛ no asomasi anaa ɔbenten no, ɔpoe na watumi ayɛ nea Onyankopɔn pɛ\n12 Sɛ yɛreka wiase nhomasua a, obiara nni hɔ a na ɔsen Mose saa bere no, nanso wamfa anhwehwɛ tumi, sika, anaa edin wɔ Egypt. Bible ka sɛ na Mose mpɛ sɛ “wɔfrɛ no Farao babea ba, na ɔpawee sɛ ɔbɛma wɔatan ɔne Onyankopɔn nkurɔfo ani mmom sen sɛ obenya bɔne mu anigye bere tiaa bi.” Akyiri yi, Yehowa ho nimdeɛ a Mose nyae no boaa no maa ɔdii Israelfo no anim.\n13, 14. (a) Ɔkwan bɛn so na Yehowa siesiee Mose maa adwuma a na ɔde rebɛhyɛ ne nsa no? (b) Dɛn na ɛsɛ sɛ yɛn nso yɛsua?\n13 Na Mose dɔ Yehowa ne n’asomfo a wɔabɛyɛ nkoa wɔ Egypt no. Bere a Mose dii mfe 40 no, ɛyɛɛ no sɛ bere aso sɛ ɔgye ne nuanom fi Egyptfo nsam. (Asomafo Nnwuma 7:23-25) Nanso Yehowa ani so deɛ na bere nsoe sɛ Mose yɛ saa. Na ɛhia sɛ Yehowa tete no na ɔnya ahobrɛase, abotare, ne ahosodi. (Mmebusɛm 15:33) Na ntetee a ɛte saa bɛsiesie Mose ama nsɛnnennen bi a ɛda n’anim. Ɔde mfe 40 hwɛɛ nguan, na eyi boaa no ma ɔnyaa su te sɛ ahobrɛase, abotare, ne ahosodi.\n14 Dɛn nti na yɛbɛtumi aka sɛ ntetee a Mose faa mu no boaa no paa? Nea enti a yɛbɛtumi aka saa ne sɛ Bible ka sɛ Mose bɛyɛɛ “ɔbarima a odwo sen obiara wɔ asase so.” (Numeri 12:3) Ahobrɛase a Mose suae nti na ɔwɔ nnipa ho abotare, na sɛ nkurɔfo wɔ ɔhaw bi a wɔtumi de ba n’anim. (Exodus 18:26) Yɛn nso yɛhia su a ɛte saa nnɛ na yɛatumi atwa “ahohiahia kɛse” no akɔ Onyankopɔn wiase foforo no mu. (Adiyisɛm 7:14) Ɛnde, yɛtumi ne nnipa nyinaa bɔ anaa? Wɔn a yɛsusu sɛ wɔn koma haw wɔn nso ɛ? Ɔsomafo Petro asɛm yi bɛtumi aboa yɛn. Ɔkae sɛ: “Munni nnipa nyinaa ni, monnɔ anuanom nyinaa.”—1 Petro 2:17.\nMOMMA YƐMFA YƐN ADWENE NSI NNEƐMA A ƐWƆ SORO SO\n15, 16. (a) Adɛn nti na ɛsɛ sɛ yɛde yɛn adwene si nneɛma a ɛfata so? (b) Adɛn nti na ɛsɛ sɛ Kristofo bɔ bra pa?\n15 Yɛte “mmere a emu yɛ den” mu. (2 Timoteo 3:1) Enti ɛho hia paa sɛ yɛde yɛn adwene si nneɛma a ɛfata so na yɛatumi ne Onyankopɔn anantew. (1 Tesalonikafo 5:6-9) Momma yɛnhwɛ nneɛma mmiɛnsa a ɛbɛtumi aboa yɛn ma yɛayɛ saa.\n16 Yɛn abrabɔ: Petro ma yɛhu sɛ abrabɔ pa so wɔ mfaso pii. Ɔkae sɛ: “Munkura abrabɔ pa mu wɔ amanaman no mu.” Ɔde kaa ho sɛ, sɛ wɔn a wɔnnim Onyankopɔn no hu yɛn abrabɔ pa a, ɛbɛka wɔn ma ‘wɔahyɛ Onyankopɔn anuonyam.’ (1 Petro 2:12) Enti sɛ yɛwɔ fie oo, sukuu oo, adwumam oo, yɛredi agorɔ oo, yɛreyɛ asɛnka adwuma no oo, momma yɛnyɛ biribiara mfa nhyɛ Yehowa anuonyam. Ampa yɛnyɛ pɛ, enti yɛn nyinaa di mfomso. (Romafo 3:23) Nanso ɛnsɛ sɛ yɛn abam bu efisɛ Yehowa taa yɛn akyi, na ɔbɛboa yɛn ma ‘yɛako gyidi ko pa no.’—1 Timoteo 6:12.\nSɛ yɛnya Kristo adwene no bi a, yɛbɛbrɛ yɛn ho ase na yɛayɛ asɛnka adwuma no denneennen\n17. Yɛbɛyɛ dɛn anya Yesu adwene no bi? (Hwɛ mfonini a ɛwɔ adesua yi mfiase no.)\n17 Yɛn adwene: Sɛ yɛn abrabɔ bɛyɛ papa a, ɛhia sɛ yɛnya adwempa. Ɔsomafo Paulo kae sɛ: “Momma adwene a na Kristo Yesu wɔ yi bi ntena mo mu.” (Filipifo 2:5) Adwene bɛn na na Yesu wɔ? Ná ɔbrɛ ne ho ase, na eyi boaa no ma ɔkum ne ho yɛɛ ɔsom adwuma no. Ɔde n’adwene nyinaa sii asɛmpaka adwuma no so. (Marko 1:38; 13:10) Na Yesu nkɔ nnyaw Onyankopɔn Asɛm no; ɛno na ɛkyerɛɛ no kwan. (Yohane 7:16; 8:28) Ɔtoo ne bo ase suaa Kyerɛw Kronkron no, enti na ɔtumi fa mu nsɛm kyerɛkyerɛ mu, anaa ɔde yi ne ho ano, anaa ɔde foa nsɛm so. Sɛ yɛnya Kristo adwene no bi a, yɛn nso yɛde nsi bɛsua Bible no na yɛabrɛ yɛn ho ase ayɛ asɛnka adwuma no denneennen.\nAde a na ɛsi Yesu ani so ne sɛ ɔbɛka Onyankopɔn Ahenni ho asɛmpa no (Hwɛ nkyekyɛm 17)\n18. Ɔkwan titiriw bɛn na yɛbɛfa so aboa Yehowa adwuma?\n18 Yɛn mmoa: Yehowa ada no adi sɛ “Yesu din mu na ɛsɛ sɛ nkotodwe nyinaa kotow, nea ɛwɔ soro ne nea ɛwɔ asase so ne nea ɛwɔ asase ase.” (Filipifo 2:9-11) Yesu wɔ dibea a ɛkorɔn paa, nanso ɔbrɛ ne ho ase ma n’Agya. Saa ara na ɛsɛ yɛyɛ. (1 Korintofo 15:28) Ade baako ne sɛ yɛbɛyɛ adwuma a Yehowa de ahyɛ yɛn nsa no na ‘yɛakɔyɛ aman nyinaa asuafo.’ (Mateo 28:19) Bio nso yɛpɛ sɛ ‘yɛyɛ nnipa nyinaa yiye,’ enti yɛbɛyi yɛn yam ayɛ yɛn afipamfo ne yɛn nuanom papa.—Galatifo 6:10.\n19. Dɛn na ɛsɛ sɛ yɛsi yɛn bo sɛ yɛbɛyɛ?\n19 Ɛyɛ yɛn dɛ sɛ Yehowa si so dua kyerɛ yɛn sɛ yɛmfa yɛn adwene nsi nneɛma a ɛwɔ soro so. Enti momma “yɛmfa boasetɔ ntu mmirika a ɛda yɛn anim no” na yɛmfa yɛn adwene nsi nneɛma pa so. (Hebrifo 12:1) Momma yɛmfi yɛn ‘kra nyinaa mu’ nyɛ adwuma a ɛhyɛ yɛn nsa no, efisɛ Yehowa na yɛreyɛ ama no. Na momma yɛnnya awerɛhyem sɛ yɛn soro Agya no nso bɛhyira yɛn mmɔho mmɔho.—Kolosefo 3:23, 24.\n“Momfa mo adwene nsi nneɛma a ɛwɔ soro so”: Nea eyi kyerɛ ne sɛ yɛde Yehowa ne n’Ahenni bɛdi kan wɔ yɛn asetenam. Daa yɛbɔ mmɔden sɛ yɛbɛhu Yehowa adwene, na yɛde yɛn ani si nhyira a wahyɛ bɔ sɛ ɔde bɛma yɛn daakye no so. Eyi boa ma yɛhu sɛnea yɛbɛbɔ yɛn bra, sɛnea yɛbɛkasa, ne sɛnea yɛde yɛn bere ne yɛn ahoɔden bɛyɛ adwuma


Yesu Yɛɛ Anwonwade Akɛse wɔ Kapernaum | Yesu Asetena\nYESU TUU AHONHOMMƆNE\nƆSAA PETRO ASEBAA YARE\nNá Yesu ato nsa afrɛ asuafo nnan sɛ wɔmmɛyɛ nnipa yifo. Wɔn ne Petro, Andrea, Yakobo, ne Yohane. Afei ɛduu Homeda no, Yesu ne wɔn nyinaa kɔɔ hyiadan mu wɔ Kapernaum, na ɔkyerɛkyerɛɛ wɔ hɔ. Ɛhɔ nso, sɛnea ɔkyerɛkyerɛɛ wɔn no maa nkurɔfo ho dwirii wɔn. Ɔkyerɛkyerɛɛ wɔn sɛ obi a ɔwɔ tumi na ɛnyɛ sɛ akyerɛwfo no.\nSaa Homeda yi deɛ, na ɔbarima bi a ɔwɔ honhommɔne wɔ hyiadan mu hɔ bi. Ɔfirii ase teateaam sɛ: “Nasareni Yesu, ɛdeɛn na yɛne wo wɔ yɛ? Wobaa sɛ worebɛsɛe yɛn anaa? Menim onii ko pɔtee a woyɛ, wone Ɔkronkronni” no. Yesu kaa honhommɔne no anim sɛ: “Yɛ komm, na firi ne mu kɔ!”—Marko 1:24, 25.\nƐhɔ ara na honhommɔne no maa ɔbarima no sensenee, na ɔteaam dendeenden. Nanso ɔfirii ɔbarima no mu a “wanyɛ no hwee.” (Luka 4:35) Afei nnipa a wɔwɔ hyiadan mu hɔ no ho dwirii wɔn paa! Wobisaa sɛ: “Ɛdeɛn nie? . . . Ɔde tumi kasa kyerɛ ahonhom fĩ mpo ma wɔtie no.” (Marko 1:27) Ɛnyɛ nwonwa sɛ asɛm no trɛw kɔɔ Galilea baabiara.\nBere a Yesu ne n’asuafo no fii hyiadan mu hɔ no, wɔkɔɔ Simon a wɔsan frɛ no Petro fie. Wɔduu hɔ no, na atiridii akyere Petro asebaa dendeenden. Enti wɔsrɛɛ Yesu sɛ ɔnsa no yareɛ. Yesu kɔɔ ne nkyɛn, na ɔsɔɔ ne nsa maa ne so tenaa ase; ɛhɔ ara na ne ho tɔɔ no. Afei ɔfirii ase som Yesu ne n’asuafo no; ɛbɛyɛ sɛ ɔyɛɛ aduane maa wɔn.\nƐduu anwummerɛ no, nkurɔfo pii de ayarefo baa Petro fie hɔ. Ankyɛ na nnipa bɛyɛɛ kwan no ano ma. Dɛn na wɔbɛyɛɛ wɔ hɔ? Ná wɔrebɛpɛ ayaresa. “Wɔn a wɔwɔ nkurɔfoɔ a nyarewa ahodoɔ ayɛ wɔn no de wɔn brɛɛ no. Ɔde ne nsa guu wɔn mu biara so saa wɔn yareɛ.” (Luka 4:40) Enti ɛmfa ho yareɛ biara a ɛwɔ wɔn so no, Yesu saa ne nyinaa maa Bible nkɔmhyɛ baa mu. (Yesaia 53:4) Wɔn a ahonhommɔne wɔ wɔn so mpo, ɔtuu ahonhommɔne no maa wɔn ho tɔɔ wɔn. Sɛ ahonhommɔne no refiri nnipa no mu a, wɔteateam sɛ: “Wone Onyankopɔn Ba no.” (Luka 4:41) Nanso Yesu kaa wɔn anim, na wamma wɔn kwan amma wɔankasa. Ná ahonhommɔne no nim sɛ Yesu ne Kristo, nanso na Yesu mpɛ sɛ nkurɔfo bɛnya adwene sɛ ahonhommɔne yi nokware Nyankopɔn ayɛ.\nNNIPA A WƆWƆ AHONHOMMƆNE\nSɛ ahonhommɔne wɔ obi so a, ɛtumi ma ɔhu amane pii. (Mateo 17:14-18) Nanso sɛ ahonhommɔne no fi onipa no so a, na ne ho atɔ no ma wasi ne dada mu bio. Honhom kronkron a Yehowa de maa Yesu nti, ɔtumi tuu ahonhommɔne fii nnipa pii mu.—Luka 8:39; 11:20.\nBere a Yesu kɔɔ hyiadan mu wɔ Kapernaum Homeda bi no, dɛn na ɛsii?\nYesu fii hyiadan mu hɔ no, ɛhe na ɔkɔe? Dɛn na ɔyɛɛ wɔ hɔ?\nBere a kurom hɔfo no huu nea Yesu yɛe no, dɛn na wɔyɛe?


1 ነገሥት 10 NASV – 1 Ahemfo 10 ASCB | Biblica\n1 ነገሥት 10 NASV – 1 Ahemfo 10 ASCB\n1Ɛberɛ a Sebahemmaa tee Salomo edin a ahyeta na ɛhyɛ Awurade din animuonyam no, ɔde nsɛmmisa a anoyie yɛ den bɛsɔɔ Salomo hwɛeɛ. 2Ɔde nʼasomfoɔ a wɔdɔɔso yie kaa ne ho baa Yerusalem. Na nyoma a wɔsoso nnuhwam, sikakɔkɔɔ bebree ne aboɔdemmoɔ ka wɔn ho. Ɛberɛ a ɔhyiaa Salomo no, wɔdwennwenee nsɛm bebree a na ɛwɔ ɔhemmaa ani so no ho. 3Wɔdii biribiara a enti ɔbaa saa nsrahwɛ no ho nkɔmmɔ, maa Salomo yii ne nsɛmmisa biara ano sɛdeɛ ɛsɛ. 4Seba Ɔhemmaa hunuu nyansa a Salomo wɔ ne ahemfie a wasi no, 5ne ho dwirii no. Nnuane a ɔhunuu sɛ ɛsisi ne didipono so no yɛɛ no nwanwa. Sɛdeɛ na wahyehyɛ ne fie so ahwɛfoɔ no ne wɔn ntadeɛ papa bi a ɛhyehyɛ wɔn, ne sɛdeɛ nkuruwakurafoɔ ne wɔn ntadeɛ yuu ne ɔhyeɛ afɔdeɛ a Salomo bɔɔ no Awurade Asɔredan mu hɔ no yɛɛ no ahodwirie.\n6Ɔhemmaa no firii ahodwirie mu ka kyerɛɛ ɔhene no sɛ, “Nsɛm a metee wɔ me ɔman mu a ɛfa dwuma a woatumi adi ne wo nyansabunu ho no nyinaa yɛ nokorɛ! 7Na mennye nni kɔsii sɛ mebɛduruu ha a mʼankasa mede mʼani abɛhunu yi. Nokorɛm, sɛɛ mannte asɛm no mu fa mpo. Wo nyansa ne wo nkɔsoɔ no boro deɛ wɔka kyerɛɛ me no so koraa. 8Anigyeɛ bɛn na saa nnipa yi renya? Adom bɛn na wo mpanimfoɔ a wɔne wowɔ ha anɔpa ne awia tie wo renya mfiri wo nyansa yi mu? 9Awurade, wo Onyankopɔn no yɛ kɛseɛ ampa. Nʼani gye wo ho, enti ɔde wo asi Israel ahennwa so. Ɛfiri sɛ, ɔdɔ a Awurade de dɔ Israel no yɛ ɔdɔ a ɛnsa da. Wasi wo ɔhene sɛ wode atɛntenenee ne teneneeyɛ bɛbu ɔman no.”\n10Na ɔkyɛɛ ɔhene no sikakɔkɔɔ tɔno 4 ne fa, nnuhwan bebree ne aboɔdemmoɔ. Obiara ammfa nnuhwam dodoɔ saa ammɛkyɛ Salomo bio, sɛdeɛ Sebahemmaa de bɛkyɛɛ no no.\n11Nanso, ɛberɛ a Huram ahyɛn no firi Ofir de sikakɔkɔɔ baeɛ no, na samfona nnua bebree ne aboɔdemmoɔ ka ho. 12Ɔhene de samfona nnua no yɛɛ aforoeɛ wɔ Awurade Asɔredan ne ahemfie no mu, ɛnna ɔde bi yɛɛ asankuo ne mmɛnta maa nnwomsiaafoɔ. Ɛbɛsi saa ɛberɛ no ne saa ɛberɛ no akyi, na obiara mfaa samfona nnua a ɛyɛ fɛ saa nkɔɔ hɔ da.\n13Biribiara a Sebahemmaa bisaa ɔhene Salomo no, ɔde maa no kaa deɛ amanneɛ enti, ɔnam ayamyɛ so de maa no no ho. Ɛno akyi, Sebahemmaa ne nʼasomfoɔ no sane kɔɔ wɔn kurom.\nSalomo Ahonya Ne Nʼanimuonyam\n14Afe biara, na Salomo nya sikakɔkɔɔ bɛyɛ tɔno 25. 15Adwadeɛ a na ɔnya firi adwadifoɔ, Arabia ahemfo ne asase no so amradofoɔ no nkyɛn nka ho.\n16Ɔhene Salomo maa wɔde sikakɔkɔɔ a wɔaboro, yɛɛ akyɛm akɛseɛ ahanu a emu biara sikakɔkɔɔ a ɛwɔ mu no mu duru yɛ kilogram nson. 17Ɔsane yɛɛ sikakɔkɔɔ akokyɛm nketewa ahasa a wɔde hamre boroeɛ a na sikakɔkɔɔ a wɔde yɛɛ emu biara no mu duru bɛyɛ kilogram mmiɛnsa ne fa. Ɔhene no kɔkoraa saa akokyɛm yi wɔ Lebanon Kwaeɛ Ahemfie mu.\n18Na ɔhene no de asonse yɛɛ ahennwa kɛseɛ bi, na ɔde sikakɔkɔɔ amapa huraa ho. 19Na ahennwa no wɔ atwedeɛ ntiasoɔ nsia na nʼakyi yɛ kurukuruwa. Ahennwa no wɔ nsa wɔ benkum ne nifa, na wɔayɛ agyata sɛso mmienu asisi hɔ. 20Salomo sane yɛɛ agyata sɛso dumienu a ɔbaako biara gyina atwedeɛ ntiasoɔ nsia no mu biara benkum ne nifa. Ahennwa biara nni ewiase a wɔbɛtumi de atoto Salomo deɛ no ho. 21Ɔhene Salomo nkuruwa nyinaa, sikakɔkɔɔ amapa na wɔde yɛeɛ. Saa ara na nneɛma ahodoɔ a ɛwɔ Lebanon Kwaeɛ Ahemfie mu no nso teɛ. Wɔamfa dwetɛ anyɛ, ɛfiri sɛ, Salomo berɛ so no, na wɔbu dwetɛ ade teta bi. 22Na ɔhene no wɔ ɛpo so adwadihyɛn bebree a ɛne Huram deɛ no yɛ adwuma bɔ mu. Mfeɛ mmiɛnsa biara, ahyɛn no ba prɛko a sikakɔkɔɔ, dwetɛ, asonse, nkaatia, nkontromfi ne kohaa ahyehyɛ wɔn ma.\n23Enti, ɔhene Salomo bɛyɛɛ ɔdefoɔ ne onyansafoɔ sene ɔhene biara wɔ asase so nyinaa. 24Ahemfo fifiri aman nyinaa so bɛsraa no, tiee ne nyansasɛm a Onyankopɔn de adom no no bi. 25Afe biara mu, obiara a ɔbɛba abɛsra no no brɛ no akyɛdeɛ te sɛ dwetɛ, sikakɔkɔɔ, ntadeɛ, akodeɛ, nnuhwam, apɔnkɔ ne mfunumpɔnkɔ.\n26Salomo nyaa nteaseɛnam ne apɔnkɔ bebree. Na ɔwɔ nteaseɛnam apem ahanan ne apɔnkɔ ɔpedumienu. Ɔde emu fa kɛseɛ guguu nteaseɛnam nkuropɔn no so ɛnna ɔmaa ebi nso kaa Yerusalem. 27Ɔhene no maa dwetɛ buu te sɛ aboɔ wɔ Yerusalem. Na ntweneduro nnua a ɛsom bo no nso buu so sɛ akyee nnua a ɛfifiri wɔ mmepɔ ase wɔ Yuda asase so. 28Na wɔkra Salomo apɔnkɔ no firi Misraim ne Kilikia, ɛfiri sɛ, na ɔhene adwadifoɔ no nya no yie wɔ Kilikia. 29Saa ɛberɛ no, na wɔtumi tɔ Misraim nteaseɛnam a wɔde ba Yerusalem no nnwetɛbena kilogram nson, na apɔnkɔ nso, wɔtumi tɔ no nnwetɛbena kilogram mmienu. Wɔn nso kɔtontɔnn wɔn mu pii nso maa Hetifoɔ ne Aram ahemfo.\nASCB : 1 Ahemfo 10


2 Ahemfo 12 AKCB - Matteus 12 LB\n2 Ahemfo 12:1-21\nYoas Siesie Asɔredan No\n1Ɔhene Yehu adedi wɔ Israel no mfe ason so, na Yoas12.1 Ɔno ara na wɔfrɛ no Yehoas wɔ Hebri kasa mu nso dii ade wɔ Yuda. Odii ade wɔ Yerusalem mfe aduanan. Na ne na Sibia fi Beer-Seba. 2Yoas asetena mu nyinaa, ɔyɛɛ nea ɛsɔ Awurade ani, efisɛ na ɔsɔfo Yehoiada kyerɛkyerɛ no. 3Nanso wansɛe abosonnan a na nnipa kɔbɔ afɔre, kɔhyew nnuhuam wɔ hɔ no.\n4Da bi, ɔhene Yoas ka kyerɛɛ asɔfo no se, “Mommoaboa sika a wɔde ba Awurade asɔredan mu sɛ afɔrebɔde kronkron no, sɛ ɛyɛ daa daa towtua, aboade anaa akyɛde a efi ɔpɛ mu no. 5Momma asɔfo no mfa sika no bi nkotua asɔredan no asiesie ho ka biara.” 6Nanso ɔhene Yoas dii ade mfe aduonu abiɛsa no, na asɔfo no nsiesie Asɔredan no. 7Enti ɔhene Yoas12.7 Saa bere no na Yoas adi mfe aduasa. soma kɔfrɛɛ Yehoiada ne asɔfo a wɔaka no, bisaa wɔn se, “Adɛn nti na munsiesiee asɔredan no? Mommfa akyɛde no nhyɛ mo ho bio. Efi nnɛ rekɔ, ɛsɛ sɛ mode ne nyinaa siesie asɔredan no.” 8Enti asɔfo no penee so sɛ wɔrennyigye sika mfi nnipa no nkyɛn bio. Wɔpenee so nso sɛ, wɔn ankasa rensiesie Asɔredan no.\n9Na ɔsɔfo Yehoiada tuu tokuru wɔ adaka kɛse bi atifi, de sii afɔremuka no nifa so wɔ Awurade Asɔredan no kwan ano. Asɔfo a wɔwɛn ɔkwan no ano no de nnipa no ntoboa nyinaa guu adaka no mu. 10Bere biara a adaka no bɛyɛ ma no, asɔre kyerɛwfo ne ɔsɔfopanyin no kan sika a wɔde aba Awurade Asɔredan no mu no nyinaa, de gu nkotoku mu. 11Afei, wɔde sika no ma dwumadi sohwɛfo no ma wɔde tua nnipa a wɔyɛ Awurade Asɔredan no ka—nnua adwumfo, adansifo, 12abohyehyɛfo ne abotwafo. Wɔde sika no bi nso tɔ nnua ne abo a wɔatwa, a wɔde besiesie Awurade asɔredan no. Na ka biara a ɛba Asɔredan no asiesie ho no, wotua.\n13Na wɔamfa sika a wɔde bɛba Asɔredan mu hɔ no anyɛ dwetɛ nkuruwa, akanea adabaw, nkankyee akɛse, ntorobɛnto anaa nneɛma a wɔde sikakɔkɔɔ anaa dwetɛ yɛ ma Awurade Asɔredan no. 14Na wɔde tuaa adwumayɛfo no ka, ma wɔde siesiee asɔredan no. 15Na adwuma no hwɛfo akontaabu biara ho anhia, efisɛ na wɔyɛ adwumayɛfo nokwafo. 16Nanso afɔdi ne bɔneyɛ ho afɔrebɔde no de, na wɔmfa nkɔ Awurade Asɔredan mu hɔ. Na wɔde ma asɔfo no sɛ wɔn kyɛfa.\nYoas Ahenni Awiei\n17Saa bere no ntam ara na Aramhene Hasael kɔko tiaa Gat, na ɔfaa ɔman no. Afei, ɔdan ne ho kɔtow hyɛɛ Yerusalem so. 18Ɔhene Yoas boaboaa akronkronne a Yehosafat, Yehoram ne Ahasia a na wɔyɛ Yuda ahemfo a wɔatwa mu no ato din ama Awurade ne nea ɔno ankasa nso ato din ama Awurade no nyinaa ano. Ɔde ne nyinaa a sikakɔkɔɔ a ɛwɔ akorae a ɛwɔ Awurade asɔredan mu hɔ ne ahemfi no kaa ho no kɔmaa Aramhene Hasael. Enti ɛmaa Hasael twee ɔsa a anka ɔretu wɔ Yerusalem so no sanee.\n19Nsɛm a esisii wɔ Yoas ahenni mu ne nea ɔyɛe no nyinaa, wɔankyerɛw wɔ Yuda Ahemfo Abakɔsɛm Nhoma no mu ana? 20Nanso ne mpanyimfo pam ne ti so, kum no wɔ Bet-Milo kwan a ɛkɔ Sila no so. 21Awudifo no yɛ Simeat babarima Yosabad ne Somer babarima Yehosabad a na wɔn nyinaa yɛ afotufo nokwafo. Wosiee Yoas wɔ nʼagyanom nkyɛn wɔ Dawid kurom. Na ne babarima Amasia na odii nʼade sɛ ɔhene foforo.\nAKCB : 2 Ahemfo 12


Twi - Wikipedia\nTwi yɛ Kasa wɔ Ghana man mu. Nnipa bɛyɛ\nɔpepepem nson na ɛka Twi Kasa wɔ Ghana. Ghanafoɔ wɔ kasa ahoroɔ bebree. Twi ka Akan Kasa abusua a yɛfrɛ no Kwa Kasa Abusua no ho. Twi gu mu ahoroɔ pii nanso ne nyinaa yɛ kasa baako a obiara te ase. Yɛwɔ Asante Twi, Akuapem Twi, Akyem Twi ɛne nea ɛkeka ho.Ga nso ye kasa a ewɔ Ghana.\nTwi a, yɛka daadaa no nteaseɛ nyɛ na. Ɛno akyiri no, yɛwɔ mmɛ ne akasakoa a, ɛwɔ sɛ obi de n'adwene kɔ akyiri ansa na wate aseɛ. Wopɛ sɛ woka obi anim asɛm wɔ aberɛ a, wompɛ sɛ wofom no a, wobu no bɛ. Nti na mpaninfoɔ bu bɛ bi sɛ: "ɔba nyansafoɔ, yɛbu no bɛ, na yɛnnka no asɛm".\nKasakoa yɛ asɛm a, ne nkyerɛaseɛ ɛnna tee. Ne saa nti no obi a, n'ani mfiriiɛ no rente aseɛ. Yɛmfa no sɛ, obi awu, na ne ba ketewa wɔ hɔ na wompɛ sɛ ɔbɛ te sɛ n'awofoɔ awu a, woka no sɛ: "asemasi adane n'ani ahwɛ dan", anaa sɛ, "asemasi aka nkyene agu". Ɛtoaso bio, yɛka kasakoa de anidie ma obi a, odi nim. Ɛno nti, sɛ ɔhene wu a, yɛka sɛ: "Nana kɔ ne kra akyi".\nRetrieved from "https://tw.bywiki.com/w/index.php?title=Twi&oldid=17473"\nThis page was last edited on 28 December 2017, at 16:30.